text:
Manskórið Stefnir í Vesturkirkjuni
Manskórið Stefnir var sett á stovn tann 15. januar 1940 og framførdi fyri fyrstu ferð, 3 vikur seinni, í Brúarlandi í Mosfellssveit. Kórið taldi í byrjanini 20 limir, men er í dag tvífaldað til 40 virknar sanglimir. Manskórið Stefnir fekk heiðurseitið: bæjarlistamaður Mosfellsbæjar í árinum 2000, sum eru mentanar-virðisløn, útlutað av Mosfellsbæ.
Kórið hevur útgivið tvær fløgur og hildið fleiri konsertir bæði í Ìslandi og uttanlands.
M.a. fór kórið á tónleikaferð til Eysturríki og Ungarn, har teir framførdu Sálumessu, eftir Frans Liszt í føðistaði hansara Budapest og somleiðis Wien. Á sumri ár 2002 ferðaðist Stefnir til Langollen í Wales, har kórið luttók í árligari kóstevnu. Síðstu ferð kórið fór uttanlanda var í 2007, har teir ferðaðust til Helsinki í Finnlandi og St. Petursborg í Russlandi, har teir luttóku í norðurlanda tónleikafestivali. Kórið hevur somuleiðis verið í Kanada, Danmark og Norra, og ætla nú at vitja frændur sínar í Føroyum.
Komið verður til Føroya hósdagin 6.juni og heimaftur 10. juni. Við í túrinum verður hin væl kendi Jógvan Hansen, sum flestallir føroyingar kenna og somuleiðis Kristín R Sigurðardóttir, sopran. Fríggjadagin 7. juni ætla teir at ferðast runt um oyggjarnar og møguliga framføra nakrar sangir.
Konsertir verða so hildnar fyri øllum í Vesturkirkjuni í Tórshavn, leygardagin 8. juni kl. 17:00. Skráin er sera fjølbroytt og skemtiligur blandingur av popp-, musikal-, og operusangum av bæði íslendskum og útlendskum høvundum, sum verður undir stjórn Julian M. Hewlett við klaverundirspæli Guðríðar Steinunnar Sigurðardóttur.


c: text/html

text:
Hóskvøldið 29. marts 2012 ÍSF fyri evniskvøldi í Kollafjarðar skúla. Tiltakið er ætlað nevndarlimum og ábyrgdarfólkum í ítróttafeløgunum í Norðurstreymoy.
Endamálið við hesum tiltakið er at kunna feløgni um ÍSF. Evnini, sum verða tikin upp, eru m.a.: Bygnaðurin í ÍSF, skattaviðurskifti hjá ítróttafeløgum, etisku leiðreglurnar,doping, skrásetingarskipanin, tryggingarviðurskiftir, rúsdrekka- og rúsevnapolitikkur, skeiðsvirksemi, leikmeti o.a.
ÍSF hevur sett sær sum mál at koma út til øll økini í landinum at kunna um virksemi hjá ÍSF.
Tiltakið byrjar klokkan 19 og er í umleið 2 tímar.
ÍSF hevur sent skriv til feløgini um hetta tiltak, og vóna vit at nógv møta.

robotstxt: allowed

filter: keep


text:
Angela Merkel
Angela Dorothea Merkel (f. 17. juli 1954 í Hamburg) er samveldiskanslari í Týsklandi. Merkel er 59 ár og útbúgvin alisfrøðingur og hevur eina bergtakandi politiska lívsleið aftan fyri seg. Eftir at bæði týsklondini runnu saman bað táverandi týski ríkiskanslarin Helmut Kohl hana í 1990 taka við sum ráðharri í kvinnu- og ungdómsmálum. Og komandi árini fekk hon litið í hendi fleiri týðandi ráðharrasessir. Merkel, sum er afturvald til ríkiskanslara í Týsklandi í 2009, hevur fyrsta fýraáraskeiðið í embætinum fingið ein móðurligan leiklut hjá týska fólkinum. Sagt verður um Angelu Merkel, at hon leitar sær ráð í Bíbliuni og styrki úr eysturtýsku rótum sínum.
Merkel, fødd Angela Dorothea Kasner, er fødd í Hamborg í 1954. Pápin var lutherianskur prestur, og mamman var lærarinna í eingilskum og latín. Hon vaks upp í DDR, las fysikk og fekk doktaragrad í 1986. Seinast í 1980unum fór hon upp í politikk. Hon meldaði seg inn í CDU (Christlich Demokratische Union Deutschlands), og eftir stutta tíð bleiv hon ráðharri fyri kvinnur og ung, seinri fyri umhvørvi og atomtrygd. Í november 2005 bleiv hon kanslari í Týsklandi – sum tann fyrsta kvinnan. Hon er eisini fyrsti kanslari úr fyrrv. DDR og yngsti kanslari og hevur sostatt sett fleiri met.
Heimsins valdsmesta kvinna eitur framvegis Angela Merkel í 2009. Prestsdóttirin úr landinum, sum hvarv – fyrrverandi kommunistiska Eysturtýsklandi (DDR) – er vald aftur í 2009 til ríkiskanslara í Týsklandi. M.a. tí, at hon hevur vunnið atkvøður frá fólki, sum annars ikki taka undir við konservativa politikkinum hjá flokki hennara, Kristiligu Demokratunum, CDU, og bayerska bróðurflokkinum, CSU.
Hon fær atkvøður fyri tað, hon er – Angela Merkel. Týska landsmóðirin. Og fyrsta fýra ára skeiðið sum kanslari hevur hon havt hepna hond við sær. Hon hevur víst seg sum sannan verðinspolitikara. Til dømis fírdi hon ikki fyri at koma við hvøssum ábreiðslum móti stjórnini hjá fyrrverandi amerikanska forsetanum George W. Bush – uttan kortini at skaða viðurskiftini millum Týskland og Amerika. Og í dag er vinarlagið sera gott millum hana og stjórnina hjá Obama. Samstundis er tað eydnast henni at fáa góð viðurskifti í lag við grannalandið Pólland. Og tónin millum Týskland og Russland er eisini vorðin blíðari.
Fleiri týsk bløð hava upp undir valið róst Angelu Markel fyri skilagóða handfaring av fíggjarkreppuni, sum hevur við sær, at Týskland nú er tað av ES-londum, sum av álvara aftur er farið at merkja framgongd í búskapinum. Hóast ringastu fíggjakreppuna síðan Seinna heimsbardaga, riðu bæði Angela Merkel og sosialdemokratiski fíggjarmálaráðharri hennara, Peer Steinbrück, av sær stormin og skipaðu í felag fyri einum javningarpolitikki á teimum økjum, har kreppan rakti meinast.
Hon hevur vakt internationalan ans og viðurkenning fyri frálíku samráðingarevni síni, seinast sum ES-forkvinna í juni 2007, tá tað eydnaðist henni at fáa semju um eina nýggja ES-traktat.


text:
Charlotte's Web (1973 filmur)
Charlotte's Web (danskt heiti: Charlottes tryllespind) er ein amerikanskur teknifilmur frá 1973, framleiddur av Hanna-Barbera Productions og Sagittarius Productions. Filmurin byggir á barnabókina við sama heiti, sum E. B. White hevur skrivað í 1952. Eins og bókin, snýr teknifilmurin seg um grísin Wilbur (í donsku versjónini: George), sum verður bjargaður frá at verða slaktaður. Tað var tann klóki eiturkoppurin, Charlotte (í donsku versjónini: Tina), ið bjargaði honum. Í 2003 kom ein beinleiðis-til-video framhaldsfilmur, Charlotte's Web 2: Wilbur's Great Adventure (danskt heiti: Willys Store Eventyr - Grisen, der fik lov at leve 2).


text:
Øskudagur
Øskudagur er mikudagurin eftir føstuinngang, t.e. 46 dagar undan páskum. Øskudagur eins og aðrir dagar knýttir at páskunum er ikki fastan dag í mánaðinum, men flytir við páskunum. Oftast er øskudagur í seinnu helvt av februar; hann kann vera millum uml. 6. februar og 7. mars. Við øskudegi byrjar álvarsemið í føstuni eftir skemtið í sambandi við føstuinngangin, eisini kallað fastalávint. Eftir gomlum siði verður dansað á fastalavint, føstuinngangi, men frá øskudegi til páska verður ikki dansað.


text:
WHO
Heims Heilsustovnurin ella Alheims heilsustovnurin (heilsustovnurin hjá ST) (á enskum World Health Organization, ofta stytt WHO) roynir á mangan hátt at betra lívskorini, serliga í teim londum, ið eru mest tilafturskomin. Roynir m.a. at venja upp læknar, stríðist móti sjúkum og smittukeldum, og í samstarvi við aðrar undirstovnar, til dømis UNICEF og FAO, at skapa betri reinføri, útvega reint vatn og arbeiða fyri matvørumenning.
Í 1981 verður samkyndleiki alment strikað, sum ein sjúka í Danmark og somuleiðis í Føroyum. WHO tekur somu avgerð í 1992 [1].
Keldur[rætta | rætta wikitekst]
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Nýggj sending um Føroyar í Týskum sjónvarpið
17. oktober 2014
Hesa ferð ert tað eitt sjónvarpslið frá ARD 1, ið er og vitjar okkum her á Stóra Dímun. Í Sendingin eru tey eisini til steypafinaluna á Tórsvølli, og so verður eisini prát við Gretu Svabo Bech, Lars Múller og onnur.
Barnadópur í Dímun
13. september 2014
Hin 16. august varð yngsti íbúgvin í Dímun doyptur. Dópurin bleiv hildin í bóndans stovu. Gentan fekk navnið Andrea eftir ommuni í Vestmanna.
Sending um Føroyar í Týskum sjónvarpið
6. juli 2014
Fyri einum ári síðan var eitt týskt sjónvarpslið úti á Stóru Dímun og gjørdi upptøkur í sambandi við eina sending til SWR um Føroyar.
Nýggjan Køst
6. juli 2014
Farnu vikurnar hava vit fingist við at gera køstin av nýggjum.
A Journey to the Edge of Europe
15. apríl 2014
Seinasta summar, -á Ólavssøku, høvdu vit vitjan av Magnusi Nilsson. Hann er víðagitin innan matstovuheimin, við Fåviken, staði hann hevur ment og rekur.
Júst eitt ár til Sólarmyrking
20. mars 2014
Nú mugu vit vóna, at veðrið verður líka gott um eitt ár, sum tað var í morgun.
Rossaflutningur
22. februar 2014
Í morgun fleyg tyrlan hjá Atlantsflog ein hest til Dímunar og eina ryssu av oynni til Sands.
Floortje Dessing - To the end of the World
1. februar 2014
Sending um Stóra Dímun í Hollenskum sjónvarpi
Starvsvenjing
22. november 2013
Vit hava júst havt tvær fittar og raskar gentir í starvsvenjing á garðinum. Tær eita Elsa og Elspa, og koma úr 10. Flokki frá Skúlanum við Løkin.
Seyðarhøvdini sviðin
28. oktober 2013
Seinasta vikuskiftið fór m.a. við at svíða seyðarhøvdini, ið hava ligið fryst síðani slaktið endaði fyri áleið trimum vikum síðani. Okkum dámar best, at hava høvdini fesk.
Útstappað veðrahøvd
26. oktober 2013
Vit á Stóru Dímun hava havt nógvar spennandi vitjanir av Jens-Kjeld Jensen. Hann hevur oftast gongd á fleiri verkætlanum og nakrar av teimum nerta eisini við hesa oynna.
Rennidagur kring landið
12. oktober 2013
Eisini í Dímun hava skúlabørn runnið í góðveðrinum. Í Dímun eru tveir næmingar, ein í fjórða og ein í øðrum flokkið.
Góður og spennandi túrur í Grønuskorð
3. oktober 2013
So er raksturin og slaktið komið væl áleiðis úti í Dímun.
Væl veksur í kálinum
26. juli 2013
Fyrstu røturnar eru upptiknar. Líkindini til røtur, hava veri framúr góð hetta summarið. Røturnar eru væl vaksnar og vit vænta at tær fara at eydanst heilt væl í ár.
Týskt sjónvarpslið í Dímun
26. juli 2013
Dagarnar undan Ólavssøkuni, høvdu vit vitjan av týskum sjónvarpsliði.
Summartónar 2013 í Dímun
21. juli 2013
Sunudagin 07.06 vóru Summartónar í Dímun. Hetta er fyrsta konsertin hjá Summartónum herúti. Niðanfyri er, umframt myndir, ein styttri upptøka frá konsertini.
Áhugaverdur málningur komin til Dímunar
23. juni 2013
Fríggjadagin kom, uml. 90 ára gamli, málningurin av Guðruni, Blindabónda og dóttrini Helenu, út til Dímunar.
Sjóvegis vitjanir
11. juni 2013
Seinastu dagarnir hava fleiri gestir leita út til Dímunar, sjóvegis.
Røturnar sáddar
5. juni 2013
So er lýkkan komin og røtirnar eru sáddar. 24 maj sáddu vit kálið. Vit hava í ár valt at sáða gular majrøtir og kolirabi. Vit hava sum eina roynd fýra ymisk rótasløg.
Frískúlin í Havn á seturskúla í Dímun
3. juni 2013
Í farnu viku vóru næmingar og lærarir av frískúlanum í Havn á seturskúla í Dímun.
Grein um Stóra Dímun í The Independent
26. mai 2013
Í fjør summar høvdu vit vitjan av tveimum journalistum frá The Independent, og nú er so ein grein skriva um hendan túrin.
Grein í Politikken.dk um Føroyarferð við Solea
24. mai 2013
Tann 13 apríl vóru fleiri viðurkend fjølmiðlafólk og michelin kokkar úr øllum Evropa her á Stóru Dímun fyri at royna føroyskan ræstan mat.
Frá alikar til ein heitan pott
30. mars 2013
Tað byrjaði sum eitt gamalt brúkt alikar, og við góðum hugflogi og arbeiði, hava vit nú ein heitan pott.
Beinta og Maria í starvslæru
15. november 2012
Vit hava seinastu tvær vikurnar, havt vitjan av tveimum fittum og røskum gentum úr 10. flokki frá Skúlanum við Løkin. Tær hava roynt alt arbeiðið, sum hendan árstíðin hevur við sær á garðinum. Hendan dagin vaska og pakka tær svidnu seyðarhøvdini.
Seyðarhøvd
15. november 2012
Ein løta er at rigga av eftir slaktið. Men nú høvdini eru sviðin og góður helmingur av kjøtinum er komið av oynni, byrjar at líkjast og vit kunnu fara at tilrættisleggja og byrja vetrararbeiðið, -garvingina.
Børn úr Kommunuskúlanum á vitjan
16. oktober 2012
Systkini Anna Maria og Ludvík, sum ganga í flokki við Døgg í 3. b í Kommunuskúlanum í Havn, hava gingið í skúla herúti í eina viku. Tey hava eisini fingið tónleikaundirvísing umvegis skype, á sama hátt sum Døgg og Sproti verða undirvíst.
Komin væl áleiðis við flettingini
25. september 2012
Vit eru nú komin væl áleiðis við flettingini. Tá komandi vika fer at halla, vænta vit, at tað allarmesta er flett.
Útstappað veðrahøvd
28. august 2012
So eru fyrstu verðrahøvdini liðug. Veðrahøvdini eru av seyði, sum hevur gingið í Grønuskorð seinasta summar.
Nýggjur dímuningur
10. juli 2012
Janus og Erla fingu 07.06.12 ein son. Tey eru nú komin aftur til Dímunar.
Fyrsti skúladagur í Sornhúsinum
21. mai 2012
Í morgun var undirvísing fyri fyrstu ferð í nýggja skúlanum-Sornhúsinum.
Brúdleyp
19. mai 2012
Leygardagin 19.05 giftust Eva og Jógvan Jón úti í Dímun. Vígslan var í kirkjugrundini og veistlan stóð í framleiðsluhúsinum.
Sornhúsið klárt at taka í nýstlu
18. mai 2012
Húsið, sum vit hava bygt á gomlu sornhúsgrundina, er nú klárt at taka í nýstlu.
Garvingin gongur væl
29. apríl 2012
Eva og Birita hava verið á garðinum, í starvslæru seinastu tvær vikurnar. Umframt at ambæta seyðum og neytum, hava tær eisini veri við í garvingini.
Útstappað veðrahøvd
1. apríl 2012
Vit hava havt vitjan av Jens-kjeld í nakrar dagar. Hann hevur lært okkum, hvussu hann garvar og útstappar seyðarhøvd.
Ein vakur dagur
29. mars 2012
Seinasti sunnudagur var ein serstakliga vakur dagur. Vit nýttu ein part av degnum í haganum. Aftanfyri Rebekku, Turið, Døgg og Sprota, liggja Hvalbiærnar.
Hundahvølpar
12. juni 2011
Nú hevur tíkin Leika hvølpar. Hundurin, Napp hjá Eyðstein Jensen er nýttur til hesa paring. Hesaferð eru teir sjey í talið.
Vinarbólkur
6. juni 2011
Dímunar Skúli samstarvar við Kommunuskúlan.
Hjallurin reistur
22. mai 2011
Skuldu vit fáa eina hjall sum kundi løggildast framyvir, mettu vit at best var at byggja nýggjan hjall.
Rótakál
22. mai 2011
Nú vit hava skorið flag til Sornhúsið, lá væl fyri at seta eitt sindur av eplum niður og gera rótakál í sama viðfangi.
Sornhúsið reist og innilokað
1. mai 2011
Vit hava í longri tíð havt ætlanir um at byggja eina smáttu, soleiðis at vit kunnu útvega hóskilig høli til skúla og búðstað til lærara. Avgerð bleiv tikin um at byggja smáttuna í gomlu Sornhúsgrundina.
Bóndir av Sandi vitja
25. mars 2011
Seinastu dagarnar hava vit havt vitjan av bóndunum, Jógvani Joensen og Ottari Hentze. Teir høvdu hvør sín hund við.
Nógvir Hundar
20. mars 2011
Herfyri vóru Eyðstein og Hjørleif á vitjan. Teir høvdu nakrar hundar við, so vit fingu vant eitt sindur.
Næmingar úr Nám X
5. mars 2011
Í tvær vikur hava Rannvá Arnadóttir og Kristvør Andreasen verið í starvslæru í Stóru Dímun. Tær ganga í Nám X, í Eysturskúlanum.
Fleiri næmingar í skúlanum
28. februar 2011
Rebekka og Rannvá Lovisa hava vitjað okkum í vikuskiftinum. Tær høvdu hug at leingja túrin nakrar dagar og royna, hvussu dagarnir í Dímunar Skúla ganga fyri seg.
Góðar umstøður at garva skinn
29. januar 2011
Hesa árstíð hava vit nógv um at vera. Hetta er tíðin, tá vit garva seyðaskinn.
Skreitt og runnið á træskoytum.
1. desember 2010
Ung, sum eldri hava tikið sær onkrar fríløtur hesar góðveðursdagar. Vit hava m.a. skreitt og runnið á træskoytum.
Fletting
20. september 2010
Fyrsta fylgið varð flett 20.sep. Vit fletta í nýggja sláturhúsinum og tað riggar heilt væl. Her síggjast eftirlitsfólkini av starvsstovuni.
Teitur í starvslæru
15. september 2010
Ein næmingur úr Eysturskúlanum, er í starvslæru hesar dagar. Tað er Teitur í Sjúrðargarði.
Sláturhúsið fingið løggilding
8. september 2010
Heilsufrøðiliga starvsstovan hevur í dag verið í Dímun og eftirhugt sláturhúsið og umstøðurnar annars til slátur. Starvsstovan hevur góðtikið umstøðurnar herúti og harvið játtað løggildan av sláturhúsinum.
Fyrsti skúladagur
16. august 2010
Dagurin í dag,er ein merkisdagur hjá nógvum børnum, sum skulu í skúla fyri fyrstu ferð. Í Dímun hevði Døgg sín fyrsta skúladag í dag.
Tilflyting á Dímun
1. juni 2010
Fyrst í maj mánaði fluttu Janus úr Dímun og Erla Olsen út til Dímunar. Tey koma, saman við okkum, at arbeiða á garðinum. Janus er uppvaksin herúti, meðan Erla er uppvaksin í Vestmanna.
Veðranir komnir í Grønuskorð
1. juni 2010
Í gjár fóru veðrarnir inn í Grønuskorð. Vit lótu tjúgu veðrar fara inn í ár. Hetta hevur víst seg at verað hóskiligt tal.
Rulla páskaregg
1. apríl 2010
Nú veðurvánirnar ikki vóru so góðar fyri 2. páskadag, avgjørdu vit at rulla egg 1.dag.
Sláturvirkið
23. mars 2010
Í gjár og í dag hava vit fingist við at fáa sjálva sláturlinjuna upp at hanga. Tað er Nomatek, sum hevur staðið fyri hesum arbeiði. Matvørulógin kemur fyri á tingi fyrsta dagin og spennandi verður, hvussu hon verður móttikin.
Frá Argjabáti til Hoyvíking
21. mars 2010
Nýmannaði Hoyvíkingur hevur veri herúti í vikuskiftinum. Ein stórur partur av hesi manning, er gomul manning á Argjabátinum. Teir hava, sum so mangan, verið til stóra hjálp.
Venjing gevur úrslit
10. mars 2010
Hesa árstíð hava vit sera góðar umstøður at venja hundar . Haraftrat er gott at vera klárur til várraksturin, ið liggur stutt fyri framman.
Hundahvølpar
10. mars 2010
Í dag legði tíkin Leika hvølpar –heilar 9 í tali. Pápin at hvølpunum er Ben hjá Eyðstein Jensen. Leika er tann elsti, mest og best royndi hundurin, vit hava í Dímun.
Næmingar í starvslæru
28. februar 2010
Vit á Dímun hava verið so heppin, at havt vitjan av tveimum vágagentum, farnu tvær vikurnar. Tað eru nevniliga Tórunn og Durita frá Miðvágs- Sandavágsskúla, sum hava veri í starvslæru her á garðinum.
Tunnusláttur
13. februar 2010
Nú, vit vóru so væl mannað, var sjálvsagt skipað fyri tunnusláttri. Sólin skein oman og niðan allan dagin, so tunnan bleiv málað úti í garði.
Ein góður hagatúrur
11. februar 2010
Ein vakran dag í síðstu viku vóru Døgg, Sproti og Eva ein túr á oynni. Fyrst og fremst var ætlanin at finna rossini, sum ikki høvdu veri at sæð í einar tvær vikur.
Kavaveður
29. januar 2010
Í longri tíð hava vit havt vakurt kavaveður. Líkt er til at kavin ikki fer at liggja so leingi aftrat, tí fóru vit øll í gjárskvøldi,-ung sum gomul, úti at spæla okkum úti í kavanum.
Vindmyllan
29. januar 2010
Í góðverðrinum í dag, kom okkara nýggja 3 kw vindmylla upp at standa. Hetta bleiv gjørt við hjálp frá tyrluni hjá Atlantsflog.
Gleðilig Jól
24. desember 2009
Vit á Dímun, vilja her nýta møguleikan at ynskja øllum, eini góð og hugnalig jól. Vit eru aftur í ár so heppin, at hava fleiri jólagestir. At vera fleiri herúti hesa høgtíð, setur sjálvsagt ein serliga hugnaligan dám -bæði hjá ungum, sum eldri.
Húsið tikið í nýstlu
2. desember 2009
Eins og undan farin ár, nýta vit ein stóran part av vetrartíðini, at garva seyðaskinn. Nakað nýtt er, at vit so smátt hava tikið nýggja bygningin í nýstlu. Ein part av loftinum, hava vit innrættað til at turka skinnini.
Slakt
20. oktober 2009
Týsdagin 20.10 flettu vit seinastu seyðirnar fyri í ár. Samanumtikið má sigast at árið royndist væl. Skurðurin var heilt góður. Vektin var javnt góð, samstundis sum at vit høvdu eitt stórt lambatal.
Seinastu seyðirnir til hús
19. oktober 2009
Mánadagin fingu vit seinastu seyðirnir til húsa. Hesir 32 seyðirnir hava gingið norðast í bakkanum.
Væl áleiðis við vinnubygninginum
29. august 2009
Nú summarið er farið at halla, eru vit komin væl áleiðis við vinnubygninginum. Uttan er bygningurin liðugur, og innan hevur hann fingið týðuligt skap.
Nú eru vit flutt inn aftur
29. august 2009
Nú standa húsini liðug so at siga. Onkrir snøklar eru eftir og verða gjørdir, tá ið tíð er til tað.
Umfatandi ábøtur
29. mai 2009
Seinastu vikurnar eru umfatandi ábøtur gjørdar á tað eina av okkara sethúsum. Húsini eru nú bjálvaði, nýggj vindeygu og nýggjur klædningur er komin á húsini.
Eitt gott strævið vikuskifti
19. apríl 2009
Hetta vikuskiftið hava vit havt vitjan av Lindu, Jóhan Petur og børnunum.
Fýra pisur og eitt heimalamb
19. apríl 2009
So er fyrsta heimalambi komið í hús. Nú ein góður helmingur av ónum hevur lembt, hildu vit at tíð var komin til at finnað heimalamb.
Gleðiligar páskir
12. apríl 2009
Henda vakra páskamorgun komu teir fyrstu gásarungarnir til sjóndar. Sum undanfarin ár, eru børnini, Døgg og Sproti ógvuliga hugtikin av nýklaktu ungunum.
Øll fylgini rikin og nøkur lomb komin
8. apríl 2009
Vit hava rikið øll fylgini og halda at seyðurin er væl fyri. Tað gekk væl við rakstri og hesa tíðina er seyður tungur á sær.
Góð manning
15. mars 2009
Hetta vikuskiftið høvdu vit vitjan av manningini á Argjabátinum og Teiti, sum gjørdu eitt megnararbeiði.
Vinnubygningurin er reistur
14. februar 2009
Eftir eina strævna viku er stálið loksins komið upp at standa. Vit hava brúkt talju og gott hugflog og sjálvandi eitt sindur av tíð.
Starvslæra og hundalæra
29. januar 2009
Hjørleif hevur verið í starvslæru seinastu tvær vikurnar. Hjørleif gongur í 9. flokki í Kommunuskúlanum í Tórshavn.
Neytahúðir
10. januar 2009
Enduliga er tað eydnast at garva neytahúðir, við góðum úrsliti. Vit hava roynt at garva neytahúðir fleiri ferðir seinastu árini, men ikki fyrr enn nú hava vit fingið úrslit, sum vit eru nøgd við.
Seyðaskinn
1. desember 2008
Væl hevur gingist at garva seyðaskinnini á oynni og fleiri senda skinn út til okkara at garva.
Nú er jóladøgurin klárur
4. november 2008
Leygardagin 4/11 var ein stórur gásadagur á Dímun. Allir gásarungarnir blivu grýtuklárir og slaktið var av tí besta.
Hundahvølparnir klárir at lata
29. oktober 2008
Hesir átta hundahvølparnir eru nú klárir at lata fyrsta dagin. Stórur áhugi hevur veri fyri teimum.
Gøtugentur í starvsvenjing
1. oktober 2008
Seinastu tvær vikurnar hava vit havt fólkaskúlanæmingar í starvsvenjing. Hesuferð vóru tað gøtugenturnar, Heidi og Angelika. Tær ganga í 9. flokki í Fuglafjarða skúla.
Næmingar í starvsvenjing
29. september 2008
Altíð gott við hugaðum fólkið til hjálpar. Durita og Herdis hava luttikið í slaktinum í ár. Tær ganga í 9. flokki í Miðvágs- Sandavágsskúla.
Eitt gott slakt
29. september 2008
Hetta slakti er komið at enda. Okkum væntar bert at taka seyðin norðast í bakkanum. Skurðurin í ár hevur veri framúr góður, bæði í mun til lambatal og vekt.
Liðugt at stoypa
30. august 2008
Í dag varð liðugt at stoypa. Vit høvdu sett okkum fyri at fáa betongarbeiðið liðugt áðrenn sláturin, -og so bleiv.
Seyðahundahvølpar
29. august 2008
29.08 legði seyðahundurin Leika átta vælskaptar hvølpar.
Vinnubygningur fingið skap
29. juli 2008
Væl hevur gingist við at planera, sjálvt um arbeiðstólini eru smá. Hvør fríløta er farin til at steinseta og stoypa.
So vóru tey aftur...
29. juni 2008
Eitt gott langt vikuskifti við gomlum kenningum. Jóhan Petur, Linda og børnini, hava veri á vitjan. Sjálvsagt frøddust vit øll, um at vera samlaði aftur.
Veðrar í Grønuskor og verið eftir havhestaeggum
20. mai 2008
Aftur í ár hava vit sloppið 20 veðrum inn í Grønuskor. Seinasta ár royndis væl og vit kundu ikki bara okkum við at sleppa aftur.
Tilfar til vinnubygning og sólpanel
5. mai 2008
Nú er tað fyrsta tilfarið til vinnubygningin komið. T.v.s. at vit fara at stoypa soylurnar til stálføturnar og planera tær komandi vikurnar.
Manningin á Argjabátinum á Dímun.
4. mai 2008
Magnus og manning fingu seg royndar við línu niðri á Kleivini. Teinurin niður er 50 metrar, so onkrir summarfuglar hava helst gjørt um seg.
Her hongur ein í berginum
3. mai 2008
Hesin nýggi háttur at síga, kallast rapelling. Línan verður sett føst og síðani blaka oman av eggini. Eingin at draga ella lora.
Starvsvenjing á Dímun
2. mai 2008
Í løtuni hava vit á Dímun vitjan av Maritu og Hallu, ið eru í starvsvenjing. Tær ganga á Felagsskúlanum á Oyrabakka, og skulu verða her í tvær vikur.
Gestabøkur
1. mai 2008
Nú eru vit farin at gera gestabøkur. Bøkurnar eru bjálvaðar við seyðaskinni. Fólk hava víst áhuga fyri hesum bókum. Nógv kenna helst hesar bøkur, sum Vilma áður framleiddi.
Eitt lamb, eitt lamb...
29. apríl 2008
So kom tað fyrsta lambið eitt sindur óvæntað, men børnini hildu tað vera óført. Ì dag fingu børnini so møguleikan at nerta og kela lambið og myndin talar helst fyri seg.
Skjótt gekk árið
1. mars 2008
Nú eru Jóhan Petur, Linda, Rebekka og Rannvá Louvisa aftur búsitandi í Havn. Tey skuldu vera herúti í eitt ár, og 1. mars var hetta tíðarskeiðið avrunnið.
Bjargingarvenjing
19. februar 2008
Týsdagin 19. februar var bjargingarvenjing fyri Skúoyar kommunu við tyrlu. Vit blivu loraðir niður á Rituna og løtu seinni tiknir uppaftur. Ritan var áleiðis Dalsskorð og var hetta ein sonn upplivan.
Kavaveður á Dímun
29. desember 2007
Tað er ikki oftani, at stórvegis av kava legst á oynna. Men hendan dagin bar til at gera veruligar kavasmáttur inn í fannir ymsastaðni í brattanum.
Børnini ambæta eisini
29. november 2007
Sjálvsagt eru børnini við, tá djórini skulu hava neyðugu røktina. Her eru tað Døgg og Sproti, ið rista grasið upp fyri seyðinum.
Garvaði seyðaskinn
29. oktober 2007
Seinastu mánaðarnar hava vit havt úr at gjørt, við at garva seyðaskinn. Vit byrjaðu beint sum slaktið í heyst var liðugt, og nú eru vit so komin rættuliga væl áleiðis.
Eitt miðal gott slakt
29. september 2007
Í ár hevur gingið væl við slakti og rakstri. Vektin hevur verið á miðal og eitt kvint uppeftir. Eisini hevur verið væl lamba, so nøgdsemi er av tí besta.
Útgrivið fyri slátur- og vinnuhúsinum
29. juli 2007
Tað hevur tikið okkum nógva tíð við útgrevstrinum. Men nú er liðugt at grava út og tá ið várið kemur, verður farið undir at steinseta.
Stórt ferðalag úr Vestmanna
29. juni 2007
Fríggjadagin 29/06-07 fingu vit vitjan av 74 Vestmenningum. Veðrið var ikki av tí besta tíðliga á morgni, men tá ið Silja Star við Vestmonnum kom nærri at oynni, bleiv gott veður.
Forvitnislig vitjan á Dímun
20. juni 2007
Mikukvøldið 20 juni, umleið klokkan 20.00, fingu vit óvæntað vitjan. Quentin og konan Juliet, sum er ættað úr Fraklandi høvdu lagt leiðina úr Stórabretlandi via Skotland og beinleiðis til Stóru Dímun.
Skeiðvirksemið á Dímun
23. mai 2007
Í døgunum frá 23 til 25 mai, vóru 7 fólk frá ymiskum tænastudeildum á Landssjúkrahúsinum og hildu skeiðvirksemið á Dímun. Tað vil siga, 6 frá Landssjúkrahúsinum og ein uttanveltaður skeiðleiðari.
Nýggjur veirur í kleivini
29. mars 2007
Nýggjur veirur er spentur í Kleivini. Hetta bleiv gjørt fyri at hava trygdina í hásæti. Nógv fólk koma sjóvegis um summari og sjálvi nýta vit hesa farleið, tá mjørkin darvar tyrluni at koma.
Kálvarnir avhornaðir
29. mars 2007
Nú hava kálvarnir fingið brent hornini. Fyrst verða teir doyvdir væl og virðiliga. Síðani brennur djóralæknin við gløðandi heitum jarni niður á hornini. So veksa tey ikki meir. Hetta verður gjørt fyri trygdina.
Seyður aftur í Grønuskor
29. mars 2007
Hósdagin 3. maj, krossmessudag, sluppu vit 20 seyðum inn í Grønuskor.
Reint vatn
29. mars 2007
Nú hava vit fingið reint vatn á Dímun. Hetta tólið strálar vatni so vit hava heilsufrøðiliga góðkent vatn.
Havhestaegg
29. mars 2007
Aftur í ár hava vit verið eftir havhestaeggum. Vit taka eggini norðast á oynni í teimum ovastu homrunum.
Framleiðsluhús á Dímun
29. mars 2007
Fyrsta heilt ítøkiliga stigið til at gera framleiðsluhúsið á Dímun til veruleika, var tikið leygardagin 2. juni.
Nógvir kálvar á Stóru Dímun
29. mars 2007
Vit hava fingið nógvar kálvar. Sjálvi hava vit 2 kýr, ið hava fingið hvør sín kálv og 5 hava vit fingið frá Petur Karl á Rana. Í ár hava vit 5 slaktineyt, Hendan myndin talar fyri seg.


text:
Føroyskur dansur
Føroyski dansurin. Av V. U. Hammershaimb: Færøsk Anthologi, 1891.
Stuttleikin við tí føroyska dansinum liggur fyri mestan partin í, at hann verður troddur til sang, kvæði, kempivísur og fólkavísur, sum verða sungnar fyri av einum ella fleiri skiparum, meðan øll taka undir í viðganginum við endan av hvørjum ørindi. Øll tey dansandi fylgja hugtikin við í søgugongdini í kvæðinum, og tá okkurt serliga yndisligt ella hugtakandi kemur fyri, sæst tað á andlitsbrøgdum og atferð teirra dansandi – tá ruðileikin í bardaganum kemur fyri, taka tey hendurnar fastliga saman, og tá sigur er vunnin, loypa tey av gleði.
Sjálvur dansurin gongur fyri seg soleiðis, at fólk taka saman hendur og gera ein ring, og um fleiri koma upp í ringin, verður hann brotin og eitt innvik ringist inni í sjálvum ringinum. Er fólkatalið til tess og stovan nóg stór, ringist so aftur eitt innvik innan í tí fyrra, og so framvegis – men altíð í einum samanhangandi dansiringi, so at tann dansandi má fylgja hesum innvikunum i ringinum, og viðhvørt er í tí uttara ringinum, og løtu seinni í tí innara. Tey dansandi koma sostatt framvið hvørjum øðrum andlit til andlit og møtast tvær reisur í hvørjum umfarið.
Innihaldsyvirlit
Stígingarstev (Vanligur dansur)[rætta | rætta wikitekst]
Kvæðaløgini eru í sættaparts takt sum verður hildin av jøvnum og einstáttaðum fótatrampi. Vanligasti dansihátturin er tað sokallaða “stígingarstevið”.
Tey dansandi flyta seg støðugt til vinstru, so at hvør takt í tónleikinum verður fylgd av seks trinum.:
- vinstri fótur tekur eitt trin frameftir (til síðuna)
- høgri fótur verður fluttur móti tí vinstra,
- vinstri fótur flytur seg aftur fram,
- høgri fótur flytur seg tætt at vinstra,
- høgri fótur traðkar til síðuna ella eitt fet aftur,
- vinstri fótur flytur seg aftur móti høgra,
og soleiðis verður hildið fram óavbrotið, við sama stevið í takt við tónleikin. Er tað ein álvarsom vísa ið verður sungin seigliga, fylgir dansurin spakuligari og sinniligari.
Trokingarstev[rætta | rætta wikitekst]
Eitt frábrigdi av dansinum er “trokingarstev” (av at troka), har fólk sum vanligt halda saman hendur í einum óbrotnum ringi, men standa still ella fara eitt sindur aftureftir við tí vanliga stevinum meðan ørindi verður sungið, og so flyta seg frameftir við sama stevið, tá niðurlagið kemur fyri. Til henda dans, verða serliga skjótar og lívligar vísur nýttar. Hetta stev er burturfallið norðanfjørðs, men í Suðuroy, serliga í teimum syðru bygdunum, havi eg ofta luttikið í hesum dansi. Í heila tikið, leggja fólk har ein heilt annan dent á dansin enn norðanfjørðs, har tað oftast er tað einstáttaða stevið, ið dentur verður lagdur á.
Bandadansur[rætta | rætta wikitekst]
Eitt triðja slag av dansi, har skjótar og livligar vísur verða nýttar, er bandadansurin. Har standa fólk í tveimum røðum, 1 – 2 alin frá hvørjum øðrum, menn á aðrari síðuni, og kvinnur hinumegin við einum bandi ímillum sín. Meðan vísan verður sungin, stendur man í stað og trínur tað vanliga stevið, men tá niðurlagið byrjar, verða hendurnar ið halda bondunun lyftar upp í loft, og úr tí endanum av røðini, sum andlitini venda ímóti, boyggja fólk seg parvís undir tey lyftu bondini, til tey eru komin út aftur úr røðini, snara sær á, og hevja aftur bondini yvir teimum, tey tá møta. Steðga verður á tí plássinum har hvørt parið byrjaði, og so byrjar alt umaftur og heldur áfram til vísan er enda. Hetta er ein sera lívligur, men eisini troyttandi dansur.
Dansispøl[rætta | rætta wikitekst]
Fyri uttan sjálvan dansin, eru eisini fleiri ymiskir jólaleikir, og nakrir av hesum leikum verða leiktir til sangir ið hoyra til. Summir leikir eru serføroyskir (sum t.d. Frísavísa), aðrir eru komnir aðrastaðnis frá, t. d. at ríða ediling, sum eisini er íslendsk vikivaka: “her riðr Hoffin...”, og somuleiðis finnast í Jútlandi (samanber Lyngbye fær, kvæder, s. 37 – 38 og 589). Svabo hevur í 5. bindi av sínum ferðafrásagnum á tí Kgl. Bókasavninum, sagt frá einari rúgvu at tílíkum leikum, sum verða nýttir til samkomur í húsunum, ella úti undir opnum himli.
Kelda[rætta | rætta wikitekst]
- Tjatsi.fo (týðing eftir Anker Eli Petersen)


text:
Wikipedia:Navngeving
Hesar leiðreglur eru bert leiðbeinandi og kunnu víkjast frá, um tað er hóskandi. Sum allar aðrar leiðreglur kunnu tær eisini kjakast og bøtast um.
Vanliga um navngeving á Wikipedia ber til at siga, at greinar skulu eita tað, sum flestu føroyingar halda vera náttúrligt við uttan alt ov nógvum trupulleikum. Harumframt er tað týdningarmikla hetta: einfalt, neyvt og í eintali.
Endamálið við hesi síðuni er at hava ein lista við leiðreglum fyri, hvussu vit navngeva greinar í tí føroysku Wikipediuni. Hetta átti at ført við sær, at tað varð lættari at rætta Wikipedia. Tá tú skrivar eina grein, set so altíð tey orð í hornklombur,[[]], sum tú heldur, longu eru ella eina ferð verða til eina grein í Wikipeda. Um vit fylgja eini fyrimynd fyri navngeving, so eru tað stór sannlíkindi fyri, at allar slóðir um sama evni leiða ein til sama stað. So sleppa vit vónandi undan, at fólk skriva tað sama á tveimun ymiskum síðum við næstan sama navni.
Innihaldsyvirlit
- 1 Vanlig siðvenja
- 2 Serstakir greinbólkar
- 3 Viðmerking
Vanlig siðvenja[rætta | rætta wikitekst]
- Nýt smáar bókstavir til øll orð uttan tað fyrsta.
- Nýt altíð eintal sum grundstøði, uttan so at orðið altíð verður nýtt í fleirtali (so sum gøgn).
- Nýt fleirtal um listar
- Nýt føroysk orð. Navngev altíð síðurnar á føroyskum, og set týðingina til onnur mál á fyrstu linju í greinini, uttan tá tað føroyska orðið næstan ikki verður brúkt á føroyskum.
- Brúka tey mest vanligu nøvnini á støðum, fólki, lutum og líknandi, men royn eisini at sleppa undan stríð við onnur evni.
- Ver neyvur, tá tað er neyðugt. Tá eitt heiti hevur fleiri týdningar.
- Taka setningar fram um styttingar, uttan so at tað, tú skrivar um, næstan altíð verður umrøtt við stytting (dømi: NASA).
Serstakir greinbólkar[rætta | rætta wikitekst]
Djóranøvn[rætta | rætta wikitekst]
Plantunøvn[rætta | rætta wikitekst]
Staðarnøvn[rætta | rætta wikitekst]
Føroysk staðarnøvn[rætta | rætta wikitekst]
Lond[rætta | rætta wikitekst]
Fólk[rætta | rætta wikitekst]
Kongar, keisarar, fúrstar[rætta | rætta wikitekst]
Aðal[rætta | rætta wikitekst]
Árstal[rætta | rætta wikitekst]
Greinar, navngivnar bert við einum tali, skulu brúkast til árstøl (dømi. 2002). Kalla tí eina grein Intel 386, ikki 386.
Kykmynda- og bókaheiti[rætta | rætta wikitekst]
Eindir[rætta | rætta wikitekst]
- Fyrisitingarligar eindir í Føroyum: X kommuna, X sýsla.
- Bókasøvn: X bókasavn (dømi: Fuglafjarðar Bókasavn)
- Kirkjueindir: X kirkja (dømi: Hests kirkja).
- Annað: Barónsgóðs X, Fúrstadømi X.
Tok og jarnbreytir[rætta | rætta wikitekst]
Tjóðskapur[rætta | rætta wikitekst]
Ofta verður tjóðskapurin greiddur frá sum ein partur av navninum. Fyri greinar og fyrimyndir brúkast tríggjar ymiskar navngevingarskipanir:
- X'skir Y (dømi Føroyskir rithøvundar)
- X'a Y (dømi Føroyska krónan)
- Y úr/í X (dømi Kommunur í Føroyum)
Vel altíð einføld heiti.
Onnur dømi: Danskt mál


text:
Jakob Jakobsen
Jakob Jakobsen (føddur 22. februar 1864 í Tórshavn; † 15. august 1918 í Keypmannahavn) var føroyskur málfrøðingur. Pápi hansara var H. N. Jacobsen bókhandlari og bókbindari, sum stovnaði gamla bókahandilin á Vaglinum í Havn. Jakob var yngstur av trimum systkjum og einasti sonur. Hann fór trettan ára gamal til Danmarkar at ganga í skúla. Tá ið hann hevði lokið studentsprógv, las hann norrønt mál, franskt og latín. Hann var fyrsti føroyingur, sum fekk doktaraheitið. Tað var í 1897.
Í 1892/93 og aftur í 1898 var hann í Føroyum sum granskari. Hann ferðaðist um í oyggjunum og skrivaði sagnir og ævintýr upp, sum fólk søgdu honum frá. Longu í 1901 hevði tað eydnast honum at givið alt tilfarið út í heftum. Jakob Jakobsen, ofta nevndur dr. Jakobsen ella Jákup doktari, var kendur og høgt mettur vísindamaður í norrønum máli. Hann er eisini kendur sum hann, ið vildi hava eina føroyska stavseting, sum lá nærri tí ljóðliga framburðinum, men hetta sjónarmið vann ikki frama. Øskudólgur (uppskrift úr Fugloy) er úr “Sagnum og ævintýrum,“ prentað eftir eini útgávu frá 1985.


text:
Steppuveðurlag
Steppuveðurlag er bæði í heitum og køldum økjum. Turkurin og ikki hitin er avgerandi fyri veðurlagið og vøksturin. Vakstrarøkið í hesum veðurlagnum verður nevnt steppur. Her veksur ymiskt gras, leykir og fleiri runnar, men her er alt ov turt hjá høgum trøum, ið krevja nógv vatn fyri at vaksa. Hóast veðurlagið er turt, eru mong av heimsins týdningarmestu landbúnaðarøkjum og beitilendum í økjum, sum hava steppuveðurlag. Orsøkin er, at vatn kann verða leitt út á turra, men fruktagóða lendið. Tilfarið í steppujørð er vanliga leyst jørðildi, sum vit nevna løssjørð, og sum er evnað úr fokdusti, og sortujørð, sum hevur svartan lit. Í USA og Kanada eita grassteppurnar preriur, og í Argentina eita tær pampas. Á leið 10 % av heimsins fólkum liva í økjum, sum einaferð vóru steppur.


text:
Georgius
Gerorgius (eisini Sankta Georg (Sankta Jørundur?), danskt Sankt Jørgen), († uml. 275 – 280 Lydda (ella Kappadokia) - * 23. apríl 303 í Nicomedia, Bithynia í núverandi Turkalandi, var ein rómverskur hermaður ið gjørdist kristin pínslarváttur undir forfylgingum keisara Diocletians.
Georgius og drekin[rætta | rætta wikitekst]
Søgnin um Sankta Georg og drekan, finst í fleiri útgávum. Hon kom til Vestureuropa við krossfararum ið komu heimaftur úr heilaga landinum.
Ein av hesum søgnum sigur frá, at Georgius bjargaði staðnum "Silene" í Libya undan einum dreka. Í staðnum var ein hylur til støddar sum vatn, har ein sóttarberandi dreki dvøldist og hesin drekin eitraði alt umhvørvið. Til tess at tekkjast drekanum plagdi fólkið í Silene at fóðra hann við tveimum seyðum um dagin, og væntaði teim seyður, fóðraðu tey hann við teirra egnu børnum, útvald við lutakasti. Einaferð fall lutakastið á dóttur kongs, sum ið nøkrum søguútgávum verður rópt "Sabra". Kongsdótturin varð leidd til vatnið íklødd sum brúður, at verða føði drekans. Í hesi stund reið Georgius framvið vatninum, kongsdóttirin bað hann flýggja, men hann noktaði. Tá drekin kom upp úr vatninum, risti Georgius fyri sær kross og bjóðaði drekanum av, sitandi á rossabaki. Georgius særdi drekan og bað prinsessuna binda belti um hálsin á honum. Tá prinsessan so gjørdi, fylgdi drekin henni eins og var hann seyður. Georgius og prinsessan leiddu drekan inn í staðin Silene og fólk blivu ræslusligin tá tey sóu hann. Men Georgius ákallaði tey og segði at um tey samtyktu at gerast kristin og lótu seg doypa, so vildi hann drepa drekan. Kongurin og fólkið í Silene gjørdust kristin og Georgius vág drekan, og máttu fýra oskatrektir vognar til at koyra ræið út úr staðnum. Fimtan túsund menn, umframt kvinnur og børn, vórðu doypt til kristindómin. Á staðnum har drekin doyði lat kongur byggja kirkju ognað Hini Sælu Mariu Moy og Sankta Jørundi, og frá altari hennara sprakk kelda hvørs vatn lekir allar sjúkdómar.
Traditionelt hevur svørðið ið Georgius vág drekan við verið kallað "Ascalon", navngivið eftir býnum Ashkelon í Ísrael. Av hesi orsøk fekk persónliga flogfar Winston Churchills undir seinna veraldarbardaga navnið Ascalon, tí Georgius er verndarhalgimenni Onglands.
St. George's Cross[rætta | rætta wikitekst]
St. George's Cross (Krossur Sankta Georgs) er reyður krossur á hvítum fána. Hann er vorðin flagg og býarmerki í fleiri londum og støðum har Georgius er verndarhalgimenni, t.d. í Onglandi, Georgia, Aragon, Grikkalandi, Genoa og Barcelona.


text:
Jørgen Frantz Hammershaimb
Jørgen Frantz Hammershaimb (6. juli 1767 - 24. mai 1820) var seytjandi og seinasti løgmaður á Steigagarði í Sandavági.
Hann er faðir Venceslaus Ulricus Hammershaimbs.
Gilli | Sjúrður | Símun | Dagfinnur Halvdanarson | Haraldur Kálvsson | Roald | Jørundur Skógdrívsson | Tórmóður Sigurðsson | Andras Guttormsson | Guttormur Andrasson | Jógvan Heinason | Ísak Guttormsson | Pætur Jákupsson | Tummas Símunarson | Zakarias Tormóðsson | Jógvan Justinusson | Jógvan Poulsen | Balzer Jacobsen | Jógvan Poulsen | Jákup Jógvansson | Jóhan Hendrik Weyhe | Sámal Pætursson Lamhauge | Hans Jákupsson Debes | Thorkild Fjeldsted | Jacob Hveding | Johan Michael Lund | Jørgen Frantz Hammershaimb


text:
Fríggjakvøldið verður kvøldseta um seyð og seyðahald í Mentanarhúsinum í Fuglafirði.
Har fara menn at siga frá. Teir eru Jógvan Ingvard Olsen, á Toftum, Sámal Petur Petersen, úr Funningi, Archibald Black úr Klaksvík og Heini Mohr …
Hesin bólkur er ætlaður at vísa alt kommunalt virksemi.
Alt sum hevur vinnuligan áhuga er ætlað at hýsa í hesum bólki.
Nógvu ítróttargreinarnar hava henda felagsbólk.
Víða hugtakið mentan verður hýst í hesum yvirbólki,
Alt innan tónleik.
Fríggjakvøldið verður kvøldseta um seyð og seyðahald í Mentanarhúsinum í Fuglafirði.
Har fara menn at siga frá. Teir eru Jógvan Ingvard Olsen, á Toftum, Sámal Petur Petersen, úr Funningi, Archibald Black úr Klaksvík og Heini Mohr í Klaksvík
– Hetta er á fimta sinni, at henda kvøldseta verður hildin, og hava fólk tikið væl undir við hesum tiltaki, sigur Frits Johannesen, sum er ein av fyrireikarunum.
Kvøldsetan veður fríggjakvøldið 24. oktober klokkan 19.
(Hetta skriv er tikið úr bólkinum “Fuglafjarðar kommuna” á Facebook.)
Hey tit… Hetta skriv havi eg ætlað mær leingi at sent, men av ymiskum orsøkum, ongantíð komin til tað.
Einaferð “høvdu” vit ein portal í Fuglafirði www.fuglafjordur.com, …
Vit vilja hervið ynskja øllum okkara vitjandi, eini góð og gleðilig jól og eitt av Harranum signað nýggjár!
Kalendarin sum er sendur í hvørt hús I Fuglafirði
Klikk her fyri at heinta kalendaran!
Rætting: Jólahugnin á Vesturstovu er mikudagin 4 des. og ikki 29 nov
Tað er Fuglafjarðar kvinnukór- gentukórið gamla, sum fer at syngja. Meðan kórið syngur, verður myndasýning og upplestur.
Foto av málningum hjá Heðini verða sýnd upp á ein dúk í kirkjuni, har grundstøðið í myndafrásøgnini er málningurin: …
ÍF Kappróður hevur í dag gjørt samstarvsavtalu við Per Venned sum høvuðsvenjara 2014.
Per Venned hevur drúgvar royndir sum rógvari, tey seinastu 4 árini umborð á Klaksvíkkingi.
ÍF Kappróður sær fram til eitt spennandi kapprórarár saman við …
Leygarkvøldið tann 16. november 2013, kemur ein tónleikalegenda at vitja í Mentanarhúsinum í Fuglafirði. Hesaferð er tað eingin annar enn Mike Tramp, ið er mest kendur sum sangari í danska 70’ara bólkinum, Mabel, og stovnari …
Marjun í Lambanum, Heðin Kambsdal og Frits Johannesen lata upp framsýning í Ribarhúsi fríggjadagin 15. nov. kl 17:00 við málningum og vatnlitsmyndum. Marjun hevur tikið aftur í penslabørn síni, sum er gleðiligt, og liva tey …
Fuglafjarðar Kommuna verður aftur í ár karmur um eina mentanarviku, ið verður 16.-22.september.
Ì september 2012 skipaði kommunan fyri eini sera umfatandi og væl móttiknari mentanarviku. At tað gekk somikið væl tá, hevur so lagt lunnar …
Nýggju addr eru:
http://www.fuglafjordur.com/roundcube/ og
http://www.fuglafjordur.com/squirrelmail
Les, tá tú hevur tíð og hug og uttan mun til hvar tú ert stødd/staddur.
Á Føroya Handilsskúla á Kambsdali hevur tú møguleika at taka einstakar lærugreinir á FHS ella heilt FHS -prógv sum fjarlestur.
Undirvísingin fer …
Sambart tølunum frá Hagstovuni 1. mars 2012 – 28. februar 2013, so varð fólkavøkstur í Fuglafirði í hesum tíðarskeiði.
Hóast fólkavøksturin er lítil , 3 fólk, so er gongdin hóast alt positiv. Í flestu kommunum er …
Mikukvøldið 22. mai kl. 20:00 verður konsert í Kristianskirkjuni og fríggjakvøldið 24. mai kl. 20:00 í Fuglafjarðar kirkju. Tey, sum fara at hava hesar konsertir eru trý tónlistafólk. Kendi danski organisturin og komponisturin, Leif Martinussen, …
Fríggjakvøldið tann 24. mei kl. 20.00 letur Mentanarhúsið dyrnar upp, til eitt brak av einum kvøldið! Hetta kvøldið kunnu vit uppliva 4 konsertir í einum – ÓKEYPIS!
Talan er um konsertir við Jógvan Joensen, Líggjas Olsen …


text:
Fjall
Eitt fjall er eitt landafrøðiligt stað sum hevjar seg yvir umhvørvi rundan um við einari hædd sum kann vera millum nakrar tíggjutals metrar til fleiri túsund metrar, tó verður eitt fjall ofta definerað sum í minsta lagi 600 metrar høgt, í Encyclopædia Britannica er eitt krav um minstamark í hædd á 610 metrar. Í Føroyum verður orðið fjall tó eisini nevnt um fjøll ið eru undir tað marki. Orðið fjall verður ofta brúkt um fjallarøðir.
Tey flestu av jarðarinnar fjøllum eru blivin til antin við vulkanskum virksemi ella við forskjótingum í jarðarskorpuni ella við erodering av kringliggjandi bleytum fjallasløgum.
Størsti parturin av jarðarinnar fjøllum finnast á havins botni. Á landi eiga fjøllini 24% av yvirfløtuni: 52 prosent av Asia, 25 prosent av Evropa, 3 prosent av Afrika, 17 prosent av Avstralia, 36 prosent av Norðuramerika og 22 prosent av Suðuramerika.
Hægsta fjalli í heiminum er Mount Everest (Nepal), sum er 8.848 metrar høgt.
Heimsins hægstu fjøll[rætta | rætta wikitekst]
Tað eru 14 fjøll í heiminum, sum eru yvir 8.000 metrar yvir havið ella hægri.


text:
Louisiana
Louisiana (enskt: State of Louisiana og franskt: État de Louisiane) er lutstatur í Sambandsríki Amerika við umleið 4,5 mió. íbúgvar. Høvuðsstaðurin kallast Baton Rouge og størsti býurin er New Orleans. Í 1812 bleiv hann lutstatur í USA. Í norðri hevur hann mark við Arkansas, í eystri við Mississippi, og vestri við Texas. Í suðri liggur Meksikoflógva. Eyknevni hansara er Bayou State. Bayou er eitt slag av streymur ella mýri. Orðið kemur úr Choctaw bajuk. Almennu málini eru tvey í tali, franskt og enskt. Bobby Jindal (R) er guvernørur. Hann er ættað úr India.
Upprunafólkið í Louisiana eru indiánar. Á láglendinum búðu teir í smáum bygdum og leitaðu eftir mati t.d. í skógunum.
Búskapur[rætta | rætta wikitekst]
Skipasmiðjurnar eru nógvar. Handilin er so ovurhonds stórur, og hetta hevur gjørt, at Louisiana nú eigur millum tann størsta skipaflota í USA. Mong túsund fólk starva eisini í oljuvinnuni. Nýtslan av reinolju og bensini og øðrum, sum gjørt verður úr jarðolju, veksur í hvørjum, og tí noyðast tey stóru oljufeløgini í Louisiana at vaksa um oljureinsiverkini í heilum.
Djóra- og plantulív[rætta | rætta wikitekst]
Tjarnir, vøtn, blotar, áir og mýrar eru vátlendi í Louisiana, har mong dýr og mangir vøkstur eru. Alligatorur, froskar, bisamrottur, paddur, skjaldbøkur, fiskar og óteljandi plantur eru í Louisiana. Í blotum og mýrum broytist vatnnøgdin alt eftir veðrinum. Um summarið torna stór lendi, og um veturin stendur alt undir í vatni. Vanligastu vøkstirnir á vátlendi í Louisiana eru sev, vatnsarvi, tjarnaks, svanagras, stør, ymisk steinbrot, dúnurt og ymisk grøs. Á vátlendi vaksa eisini mangrovutrø. Mangrova er serligur viðarvøkstur í mórutum, tropiskum mýrum. Summi mangrovutrø vaksa í vatni, onnur vaksa í sjógvi fram við landi og í áarósum. Hesin vøkstur ger, at móran ella moldin verður ikki skolað burtur. Fræini spira á trøunum, so tá ið tey detta niður í móruna, spira tey og festa røtur beinanvegin, so tey skola ikki burtur. Pílur og onnur smærri trø, ið tola móru, vaksa sumstaðni við vøtn í mýrum.
Landbúnaðurin og ídnaðurin hótta nógv vátlendisdýr og plantur. Grái pelikanurin er nú t.d. sjáldsamir, tí búøki teirra eru oyðiløgd. Pelikanurin er eisini nýttur sum mynd á flagginum. Hesir fuglarnir, ið serliga taka fisk, eiga á vátlendi í Suðurlouisiana, har trupult er at koma at. Summi sløg gera sær reiður á sløttum, summi eiga uppi í trøunum. Flestu slangur bæði kliva og svimja væl og skríða lættliga ígjøgnum mýrilendið eftir fongi. T.d. hevur eisini norðuramerikanska vatnmokkasinin eitrandi bit. Tær stóru, norðuramerikonsku mýriharurnar duga bæði at kava og at svimja. Tær spila tærnar út og sparka aftureftir við beinunum, so tær sleppa skjótt undan ránsdýrum. Tær liva av vatnsplantum, grasi og øðrum vøkstri.


text:
Roald Dahl
Roald Dahl (13. september 1916 – 23. november 1990) var bretskur rithøvundur, føddur í Llandaff í Wales. Foreldrini vóru norsk, og pápin og ein systir doyðu longu, tá ið Roald var trý ára gamal. Hann hevði stóra virðing fyri mammuni sum var gift tvær ferðir og átti fýra børn, umframt tvey stjúkbørn. Hann hevur brúkt mammuna sum fyrimynd fyri ommuna í bókini Heksirnar. Í 1942 hitti hann C. S. Forester sum skrivaði Captain Hornblower. Hann eggjaði honum til at skriva. Fyrstu fimtan árini skrivaði Roald Dahl stuttsøgur til vaksin, men so fór hann at skriva til børn. Tær fyrstu søgurnar vóru søgur, hann fann uppá at fortelja fyri døtrunum Oliviu og Tessu. Hann hevur sjálvur sagt at: ”Tað er torførari at skriva barnabøkur (enn bøkur til vaksin). Tað er verri at halda áhuganum hjá einum barni fastum, tí eitt barn fær ikki hugsavnað seg sum ein vaksin. Barnið veit, at sjónvarpið er inni við síðuna av. Tað er hart at fanga hugin hjá einum barni, men tað er stuttligt at royna.” Hann hevur skrivað ein hóp av barnabókum m.a. James And The Giant Peach (1961), filmatiserað í 1996, Charlie And The Chocolate Factory (1964), filmatiserað í 1971 og 2005, Dánjal Á Fuglaveiðu (1975 á føroyskum 1997) var gjørdur til sjónvarpsfilm í 1989, Heksirnar (1983 á føroyskum 1998) var filmatiserað í 1990. Tá ið bókin Matilda kom út í Onglandi í 1988, sló hon øll sølumet við hálvari millión eftir hálvum ári. Hon er síðani gjørd til film í 1996. Roald Dahl trúi fult og fast uppá, at tað var sera týðandi at fáa børn at lesa bøkur. Hann verður eisini hildin at vera høvundur, sum hevur dugað sera væl at funnið evni, sum fangar børn og at brúka eitt mál, sum er lætt og spennandi at lesa.
Útgávur[rætta | rætta wikitekst]
Heiður[rætta | rætta wikitekst]
- 1983 - The Whitbread Award fyri Heksirnar.
- 1988 - The Children´s Book Award fyri Matildu.


text:
Monsunar
Monsunar eru vindar, sum broyta ætt, alt eftir hvør árstíðin er. Monsun vindar eru um alt Suðurásia og eru orsøk til heilt serlig veðurfyribrigdi. Um summarið verður landið inni í landinum í Ásia skjótari hitað enn havið. Luftin yvir landøkið verður hitað og fer uppeftir. Tá taka lágtrýst seg upp yvir land, sum súgva slavna luft frá havinum til sín. Frá mai til september streymar summarmonsunurin frá Indiahavi inn yvir Ásia. Tá ið tann slavna luftin uttan av havinum kemur inn yvir land, verður hon noydd upp eftir. Hon verður køld, og tað fer at regna. Glopraregn, monsunregn, kann koma við summarmonsuninum. Í vetrarhálvuni skiftir vindurin ætt. Tá taka hátrýst seg upp yvir kalda landið, sum kólnar skjótari enn havið. Tann kalda og turra luftin í hátrýstinum streymar út ímóti havinum, har trýstið er lægri. Talan er um vetrarmonsunin. Í tíðini millum vetur og summar kann veðrið vera ógvuliga umskiftandi. Tá kunnu til dømis harðar ódnir raka strandaøkini í Bangladesj. Monsunregn elvir ofta til vatnflóð.


text:
Atli Pætursson Dam
Atli Pætursson Dam (12. september 1932 - 7. februar 2005)[1] føddur og uppvaksin á Tvøroyri, búsitandi í Tórshavn seinastu árini av lívinum, var Føroya løgmaður árini 1970-1981, 1985-1989 og 1991-1993. Foreldur hansara vóru Sigrid Ragnhild f. Strøm, úr Trongisvági og Peter Mohr Dam av Tvøroyri. Hann var giftur við Oddvør Sólvá f. Hovgaard av Tvøroyri. Hann var útbúgvin Maskinverkfrøðingur í 1964. Hann varð valdur á Føroya Løgting í 1970 fyri Javnaðarflokkin í Suðuroyar valdømi. Hann varð valdur inn fyri Suðuroyar valdømi øll árini frá 1970 til 1990, tá hann stillaði upp fyri Suðurstreymoyar valdømi og varð valdur inn har og umboðaði Suðurstreymoy á Føroya Løgtingi árini 1990 - 1994. Hann var Føroya løgmaður fimm ferðir og fólkatingslimur frá 1987-88[2] og 1990-94. Hann tók seg aftur sum løgmaður 18. februar 1993 orsakað av fíggjarkreppuni og av heilsuávum. Marita Petersen tók við sum løgmaður eftir hann.
Hann var undirstjóri fyri Føroya Realkreditt frá 1981–1985 og aftur frá 1989 til hann doyði í 2005.
Eitt ið verður mett at vera tað størsta ið hann uppnáddi sum politikari, var tá ið hann megnaði at gera eina avtalu við táverandi danska forsætisráðharran Poul Schlutter, at Føroyar kundu yvirtaka undirgrundina og fingu øll rættindini til undirgrundina ið hoyrir til Føroyar. Yvirtøkan av undirgrundini fór fram í 1992.[3]
Tíðarlinja[rætta | rætta wikitekst]
- 1970 - 1994 Løgtingslimur.
- 1970 Landsstýrismaður
- 1970 - 1981 Løgmaður.
- 1981 - 1985 og frá januar 1989 til 2005 undirstjóri í Føroya Realkreditstovni (Færøernes Realkreditinstitut).
- 1985 - 1989 Løgmaður.
- 1987 - 1988 fólkatingslimur.
- 1989 - 1991 Nevndarsess í Norðurlandaráðnum.
- 1990 - 1994 Fólkatingslimur.
- 1991 - 1993 Løgmaður.
Keldur[rætta | rætta wikitekst]
- Løgtingið 150 - Hátíðarrit. Tórshavn 2002, Bind 2, s. 265 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen


text:
Andalusia
Andalusia er ein sjálvstýrandi landspartur í Suðurspania. Høvuðsstaður er Sevilla. Landsparturin fevnir um 87.600 ferkilometrar og hevur 7,4 mió. íbúgvar (2005). Nú á døgum er ferðavinnan ein stór inntøkukelda fyri Andalusia, og nógvir føroyingar hava hoyrt um ella enntá verið á Costa del Sol (sólstrondini).
Innihaldsyvirlit
Søga[rætta | rætta wikitekst]
Tá ið maurarnir komu til Spaniu var Andalusia nærum oyðin. Teir fóru undir at veita vatn oman á láglendið og út um fløtuna, har teir umsíðir kundu vælta bæði rís, bummull, morberjatrø og allar suðrønar fruktir. Arabar (maurar) hava sett sín dám á Andalusia, millum annað við at byggja navnframa Alhambra, sum framvegis er at síggja, tó í sterkt endurskaptum formi, av tí at meginparturin av anlegginum brendi í 1800-árunum. Andalusia var miðdepilin í Maurararíkinum í 7-800 ár, har Córdoba var mentanarmiðstøð.
Landalæra[rætta | rætta wikitekst]
Suðuri í Spaniu er láglendið Andalusia, sum áin Guadalquivir rennur ígjøgnum. Andalusia er lýggjasti blettur í allari Evropu (30°C hitastig í miðal í juli). Andalusia er ein vælveltur slætti, har alskyns fruktir eru at fáa.
Bøkur um lívið í Andalusia[rætta | rætta wikitekst]
Føroyski ævintýrarin og rithøvundurin Durita Holm flutti fyri nøkrum árum síðani til eina lítla andalusiska bygd, og hon hevur skrivað bókina "Á Smølum Andalusiskum Gøtum" (2003) um fólkið og lívið har, umframt søguna hjá landspartinum.
- Holm, Durita: Á Smølum Andalusiskum Gøtum (2003). Freyja.
- Stewart, Chris: Driving over Lemons (1999), A Parrot in the Pepper Tree (2002), The Almond Blossom Appreciation Society (2006). Sort of Books.
Keldur[rætta | rætta wikitekst]
- Den lille danske encyklopædi. Gyldendal (2005).
Slóðir úteftir[rætta | rætta wikitekst]


text:
Meksiko
Sameindu Meksikonsku Statirnir (spanskt; Estados Unidos Mexicanos) er eitt land í Norðuramerika við umleið 109 mió íbúgvum. Meksiko hevur mark við USA, Guatemala og Belis. Í Meksiko talar fólkið spanskt, av tí at Meksiko fyrr var spanskt hjáland. Hóast nógv olja og gass eru í Meksiko, er landið fátækt.
Harðskapurin og lógloysið í Meksiko versna støðugt, og støðan hevur ongantíð verið so ring sum nú, hóast myndugleikarnir hava sett bæði løgregluna og herin inn í bardagan ímóti lógloysinum. 13. januar 2009 bleiv kunngjørt, at næstan 5.400 meksikanskir løgreglumenn lótu lív í tænastu í 2008, og at tað var meiri enn tvær ferðir so nógv sum í 2007.
Innihaldsyvirlit
Søga[rætta | rætta wikitekst]
Landið hevur eina ríka søgu við t.d. Maya- og Inkamentanini. Tá ið spaniamenn komu hagar í fyrru helvt í 16. øld, týndu teir hesi gomlu ríki og ráddu í landinum, til tað tók loysing frá Spania í 1821. Í 1840-árunum legði USA stór øki undir seg í Meksiko, og tá ið av tornaði, høvðu meksikanar mist helmingin av egnum landi. USA legði undir seg londini, sum nú á døgum eita New Mexico, Arizona, Utah, Nevada, Texas og Kalifornia.
Í 1858 brast borgarakríggj á ímillum afturhaldssinnað og frílynt í Meksiko. Oddamaðurin fyri teimum frílyntu, Benito Juarez (21. mars 1806 – 18. juli 1872), løgfrøðingur av indiánskari ætt, gjørdist forseti. Herdeildir hansara sigraðu á teimum afturhaldssinnaðu í 1860, tí at hann hevði lánt pening til hernaðarútgerð úr útlondum. Frakland, Spania og Stóra Bretland gjørdu innrás í Meksiko at noyða landið at gjalda teimum lánini aftur. Spania og Bretland tóku seg burtur úr stríðnum; men í 1863 tóku franskar herdeildir Meksikobý. Franski kerisarin Napoleon 3. (20. apríl 1808 – 9. januar 1873) setti eysturríkska erkihertugan Maximillian (6. juli 1832 – 19. juni 1867) sum keisara í Meksiko. Herdeildirnar hjá Juarezi vunnu á fraklendingum í 1867, og Maximillian varð avrættaður. Juarez varð aftur forseti og sat til hann doyði í 1872.
Eftir fyrra heimsbardaga fóru stjórnirnar í londum í Latínamerika at kvíða fyri vaksandi megi USA, og at peningavaldið og ídnaðurin har skuldu fáa fastatøkur á londum teirra. Í Meksiko høvdu oljufeløg úr Sambandsríki Amerika gjørt so stórar íløgur í oljuvinnu, at tey stýrdu meksikonsku stjórnini og fingu møguleika at hótta við at leggja seg upp í innanlandsviðurskifti við hermegi. Í 1934 tók nýggjur forseti Lázaro Cárdenas við í Meksiko. Hann gjørdi víðtøknar nýskipanir í landbúnaðinum og ognartók og læt til dømis 18 milliónir hektarar av jørð til felagsnýtslu í bygdunum. Í 1938 tjóðartók Cárdenas amerikonsku og bretsku oljufeløgini í Meksiko, og um alt landið fegnaðust fólk um hesa gerð. Cárdenas gav ikki eftir fyri endurgjaldskravi og hóttanum úr Sambandsríki Amerika og Stóra Bretlandi, men fór í staðin at samráðast við onnur lond um oljusølu, til dømis Italia og Týskland.
Búskapur[rætta | rætta wikitekst]
Kríggj hevur ikki verið ímillum londini í Norðuramerika í yvir 150 ár. Stutt síðan samdust Meksiko við USA og Kanada um at taka av allar handilsforðingar og lata marknaðin upp fyri útflutningi hvør frá øðrum. Enn er tíðliga at siga, hvørja ávirkan avtalan hevur havt á búskapin í londunum. Men hon er komin illa við hjá meksikonskum bóndum, tí at bíligar búnaðarvørur úr USA floyma inn á marknaðin í Meksiko. Fyrimunurin er, at matur verður bíligari at keypa hjá fátæka fólkinum.
Ferðamannavinnan er ein av størstu inntøkukeldunum í Meksiko. Fólk koma úr øllum heiminum at síggja Chichén Itzá, Tenochtitlán, Palenque og aðrar býir úr gomlum døgum, sum blómaðu í Mayaríkinum og Astekaríkinum. Heiti sjógvurin og stóru sandstrendurnar í frítíðarbýunum Acapulco og Cancun draga eisini mong ferðafólk til sín.
Í 1976 varð nógv olja funnin fram við strondini í Meksikoflógva, og nú á døgum er Meksiko fimtstørsta oljuland í heiminum. Um 3000 oljuboripallar eru nú í flógvanum. Tætt sunnan fyri markið móti USA eru einar 2000 verksmiðjur, kallaðar maquiladoras. Her verða bilar, teldur, skógvar og aðrar hálvlidnar vørur savnaðar og gjørdar lidnar, næstan alt verður flutt út. Útlendingar eiga flestu verksmiðjurnar, og tað er bíliga arbeiðsmegin í Meksiko, sum lokkar. Maquiladoras geva væl av inntøku hjá Meksiko og gera sítt til, at búskapurin í landinum ikki bara byggir á oljuna.
Í Meksiko eru eisini mong metal, til dømis jarn, sink, kopar, og einki annað land í heiminum vinnur so nógv silvur sum Meksiko.
Mentan[rætta | rætta wikitekst]
Matur[rætta | rætta wikitekst]
Maturin, meksikanar eta, er sterkt kryddaður, helst við reyðpipari ella chili. Grønmetið og fruktina dyrka teir mest sjálvir, til dømis avokado, bønir, tomatir og mais. Tortilla er pannukøka, ið verður bakað av maismjøli og fylt við kjøti ella grønmeti og osti. Aftur við høsnarunga hava meksikanar sterka sós, mole, gjørd av reyðpipari og sjokulátu.
Listhandverk[rætta | rætta wikitekst]
Indiánsku fólkasløgini í Meksiko eru gitin fyri at duga væl at veva og baldýra. Blátt, reytt og svart eru vanligastu litirnir í gomlu meksikonsku mynstrunum.
Listafólk[rætta | rætta wikitekst]
Ein av kendastu listafólkunum úr Meksiko er listakvinnan Frida Kahlo (1907 - 1954). Hon málaði surrealistiskt og var serliga kend fyri tær mongu sjálvsmyndirnar, ið hon málaði. Maður hennara, Diego Rivera (1886 - 1957) var eisini ein kendur listamaður.
Fólkið[rætta | rætta wikitekst]
Enn liva indiánsk fólkasløg í Meksiko, men mesta fólkið er mestitsar - Fólk ættað frá sponsku niðursetufólkunum og indiánum. Um helvtin av fólkinum er undir 19 ár, og fólkið fjølgast ógvuliga skjótt. Tað hevur við sær, at ov nógv fólk verður í býunum. Avmarkað dyrkilendi er í Meksiko, og landið er ikki ført fyri at útvega nóg mikið av mati til alt fólkið. Tó at flestu meksikanar eru katolikkar, hava teir enn siðir úr gomlum indiánskum átrúnaðum, og á mongum stevnum vera kristnir og indiánskir siðir brúktir hvør um annan.
Landafrøði[rætta | rætta wikitekst]
Landið er umleið 2 mill. ferkilometrar, ella 1.500 ferðir so stórt sum Føroyar. Landslagið í Meksiko er fjølbroytt. Fyri norðan eru víðar oyðimerkur, í miðjum landi fjøll við kava á og stórur háslætti og tropiskur regnskógur fyri sunnan.
Landslutir[rætta | rætta wikitekst]
Myndir[rætta | rætta wikitekst]
Hygg eisini at[rætta | rætta wikitekst]


text:
22. Okt 2014
Vit hava havt stórvitjan í heystfrítíðini. Umleið 25 kontrabassar hava verið til árligt eftirlit og eftirspenningar í Húsunum hjá frk. Cohr. Hetta eru kontrabassar, sum Symfoniorkestrið, Musikkskúlin og Kommunuskúlin eiga. Glaði lærarin, sum fegnast so hjartaliga um stórfingnu gestirnar, er sjálvandi okkara egni Agnar Lamhauge,...
03. Okt 2014
RENNIDAGUR verður fríggjadagin 10. oktober og vit fara, sum í fjør, at renna í miðbýnum. Møtt verður í skálanum í Kommunuskúlanum í miðbýnum kl. 8.00. Klæðini skulu vera eftir veðrinum og gott er at vera í ljósum klæðum - fyri ikki at siga í endurskinsvesti....
25. Sep 2014
Eyð er nú komin heimaftur úr Belgia, har hon hevur luttikið í svimjing til Special Olympics. Eyð hevur verið ómetaliga røsk - Hon vann gull í crawl og silvur í bringu. Nú eigur hon tvær stórar flottar medaljur, sum hon hevur hongt upp á veggin...
18. Sep 2014
Lea Blaaberg í 7Á fekk gávu frá skúlanum á morgunsangi í dag í sambandi við, at hon hevur høvuðsleiklutin í filminum Ludo hjá Katrini Ottarsdóttir, ið varð frumframførdur hóskvøldið í Norðurlandahúsinum. Gávan var ikki ein svartur ravnur, sum tann í filminum, men ein gulur fuglur...
10. Sep 2014
Ein av okkara 9.floks næmingum her á skúlanum, Eyð Patursson, er so heppin, at hon sleppur at vera við í Special Olympics í ár - har ið hon skal til svimjikapping. Felagið, hon svimur við, eitur ÍSB og her hevur hon verið í fleiri ár....
05. Sep 2014
Í dýrdarveðrinum í morgun varð gjørt av at fara á flot við 3.a, sum hevur atgongd til teinæringin, sum jú er so stórur bátur, at hann lættliga rúmar einum skúlaflokki og øll sleppa framat at rógva. Róð varð út í Sandágerðsvík, har ætlanin var at...
02. Sep 2014
Í barnaútvarpinum í morgun var samrøða við føroyskan drong, sum býr í Dubai. Drongurin greiðir frá, hvussu tað er at vitja í Føroyum, og hvussu lívið er í fjarskotna landinum, hann býr í. Í seinna partinum í samrøðuni greiðir hann frá, at hann gongur í...
25. Aug 2014
Í 3.a er eitt tiltak, sum verður nevnt "Undrunarspurningur". Hetta snýr seg um at finna eitt evnið, sum áhugi er at fáa meira vitan um ella at gera meira burtur úr. Næmingarnir finna sjálvir evnið og skulu sjálvir (ella við hjálp frá foreldrum) finna upplýsingar,...


text:
Oyðimørk
Oyðimørk: Ógvuliga turt stað, har tað regnar minni enn 25 cm árliga. Oyðimerkur eru turrastu støð í heminum. Ofta eru tað støð sum t.d. í Afrika. Oyðimerkurnar vaksa alla tíðina. Eini 20 % av jørðini eru oyðimørk.
Fólk, sum búgva nærindis oyðimørk, nýta gróðurin til føði ella brenni, so við og við verður oyðið, og torført er at fáa nakað at vaksa har aftur. Menniskju klára seg bara í tveir mánaðar við ongum mati, men bara nakrar fáar dagar við ongum vatni. Kortini búgva trýhundrað milliónir fólk í oyðimørkum [1]. Sum til dømis dogonfólkið í Sahara.
Tær størstu oyðimerkurnar eru:
- Gobioyðimørki
- Kalaharioyðimørkin
- Libyaoyðimørkin
- Oyðimerkurnar í Avstralia
- Saharaoyðimørkin
Keldur[rætta | rætta wikitekst]


text:
Countrytónleikur
Countrytónleikur er tónleikarøð. Countrytónleikur tók seg upp sum fólkatónleikur ímillum hvíta, fátæka fólkið í Kentucky og Tennessee í USA. Stóru víddirnar, kúrekin og setandi sólin eru afturvendandi partar í einum røttum amerikonskum countrysangi. Her hjá okkum er tað havið, ið skapar víddirnar. Setningar sum "Eg aftur pløga skal Atlantshav" og "Lítlum báti rekist eg á" kundu verið tiknir úr einum countrysangi. Gamaní var sjómaðurin ein orsøk til at countrytónleikur gjørdist so væl umtóktur hjá bygdafrellum í Føroyum, men eisini onnur viðurskfiti, sum røkka út um sjómannin gera seg galdandi. Sjómaður ella landkrabbi, mannfólk ella konufólk, so er kjarnin í einum ektaðum countrysangi heimlongsul.


text:
Rói Patursson
Rói Reynagarð Patursson (21. september 1947 í Havn) var føddur í Havn í 1947, og har vaks hann upp. Hann fór ungur til skips, arbeiddi og ferðaðist ymsastaðni í Evropa. Fór so aftur á skúlabonk og tók útbúgving á lærda háskúlanum í Keypmannahavn í heimsspeki. Hann hevur nú í mong ár verið skúlastjóri á Føroya Fólkaháskúla. Rói er serliga kendur fyri sínar yrkingar, men hevur eisini skrivað stuttsøgur og ritroyndakendar prosastubbar. Í sínum yrkingum ferðast hann millum náttúru og menniskja, barnið og tann vaksna heimin, tað innara og tað ytra landslagið. Hann flytur seg frá tí persónliga og kensluborna til tað politiska og samfelagsliga. Í 1986 fekk Rói Patursson norðurlendsku bókmentavirðislønina í føgrum bókmentum fyri yrkingarsavnið „Líkasum“ 1985. Yrkingin "Meðan áin rann" er úr navnleysa yrkingasavninum, hansara fyrsta, sum kom út í 1969.
Heiðurslønir[rætta | rætta wikitekst]
- 1969 - Bókmentavirðisløn M.A. Jacobsens fyri Yrkingar.
- 1986 - Bókmentavirðisløn Norðurlandaráðsins fyri yrkingarsavni Líkasum.
- 1988 - Bókmentavirðisløn M.A. Jacobsens.


text:
14-12-2012 | Strandarlandasamráðingar um sild og svartkjaft í London úrslitaleysar
Strandarlondini hava í allan dag samráðst um sild og svartkjaft í London. Viðvíkjandi sild eru strandarlondini Føroyar, Ísland, Noreg, Russland og ES. Og viðvíkjandi svartkjafti eru strandarlondini tey somu, uttan Russland, ið er eygleiðari.
Føroyar boðaðu hinum strandarlondunum frá á samráðingunum longu í oktober í ár, at Føroyar kundu ikki taka undir við verandi býti av sild. Hesa støðu endurtóku Føroyar í dag í London.
Harumframt eru ES og Noreg grundleggjandi ósamd um atgongd at fiska hjá hvør øðrum eftir sild og svartkjafti. Afturat hesum hava Føroyar formliga boðað Noreg frá, at norska atgongdin at fiska svartkjaft á føroyskum havleiðum er uppsøgd við gildi frá 1. januar 2013.
Ósemjan millum ES og Noreg um atgongd at fiska sild og svartkjaft hjá hvør øðrum var sjálv høvuðsorsøkin til, at eingin svartkjaftasemja varð gjørd í dag ímillum strandarlondini. Somuleiðis var hetta orsøkin til, at strandarlondini Ísland, Noreg, Russland og ES ikki kundu í felag fara einagongd uttan um Føroyar og gera eina sildasemju sínámillum.


text:
Føroyar við til at styrkja fokus á havið á altjóða pallinum
Á COP15 vóru Føroyar vertir fyri einum tiltaki um havið og veðurlagið.
Um tiltakið sigur Jørgen Niclasen, uttanríkisráðharri:
“Føroyska tiltakið undir COP 15, sum Uttanríksráðið skipaði fyri, staðfesti, at Føroyar hava góðar møguleikar at styrkja okkara leiklut á altjóða pallinum, tá tað snýr seg um at seta havið í miðdepil. Vit skulu halda fram við at gera okkara rødd galdandi í alheimshøpi og menna samstarv við onnur oyggja- og strandarlond kring heimin.“
Her
kanst tú lesa meira um tiltakið og lesa framløgurnar.
Her kanst tú síggja upptøku av tiltakinum.


text:
– Tit eru sjónlig í tykkara yrki, og eggja øðrum borgarunum at geva umhvørvinum ans, og at varða um tað. Tað segði Sigrún Mohr, næstforkvinna í teknisku nevnd í Tórshavnar Býráði, tá ið hon í kvøld handaði Reinhaldinum hjá Tórshavnar kommunu, Grønu gávuna frá matstovuni Etika. Gávan er ein kekkur á góðar 46.000 krónur.
... Les meira
Metingarnevndin, ið ger av, hvør skal fáa gávuna, er mannað við umboðum fyri Umhvørvisstovuna, Agenda 21-stovuna og Heilsu- og Umhvørvisdeildina hjá Tórshavnar kommunu. Metingarnevndin gevur Reinhaldinum hjá Tórshavnar Kommunu hetta skoðsmálið.
– Tit eru ein býarmynd ið er virkin uttandura nærum hvønn dag í árinum og í øllum veðri.
– Tit halda býin reinan, tí tit taka tað upp, onnur tveita frá sær, og beina tað burtur.
– Tit eru sjónlig í tykkara yrki, og eggja øðrum borgarunum at geva umhvørvinum ans, og at varða um tað.
– At rusk ikki liggur og rekst, og fólk tí ikki ilskast um tað, er tí at tit røkja tykkara yrki til lítar.
Tí fáa tey í Reinhaldinum eitt væl unt herðaklapp í virðing fyri teirra yrki og tí stóra týdningi tað hevur fyri umhvørvið og trivnaðin í býnum.
Hetta er fjórða árið á rað, at matstovan Etika letur Grønu gávuna. Í hesum sambandi fara 20 krónur av hvørjari kannu av kranavatni, tey selja í matstovuni, til endamálið, og einaferð um árið verður upphæddin latin fólki, felagsskapi ella stovni, ið fremur eitthvørt serstakt fyri einum betri umhvørvi.
Tey sum hava móttikið Grønu Gávuna frá etika eru:
2010: Finnbjørn Joensen í Vestmanna fyri umhvørvisarbeiðið í Vestmanna
2011: Føroya Prent fyri at planta trø
2012: Ann Louisa fyri at varðveita føroysku rossini
2013: Reinhaldið Tórshavnar Kommunu fyri at halda Havnina reina


text:
Robin Hood
Robin Hood hevur verið ein partur av Hollywood síðani 1938, men søgan um bogaskjúttan og uppreistrar sinnaða bretan, er nógv eldri enn so. Tað fyrsta man veit um Robin Hood, stavar frá yrkingina piers plowman úr seinnu helvt av 14. øld. Shakespear nýtti eisini navn hansara, men óvist er, um hann veruliga hevur verið til. Nógvir serfrøðingar vilja vera við, at Robin er ein íspunnin persónur. Serliga varð hann nógv nýttur í romantiska tíðarskeiðinum, innan bókmentir. Nógv gomul ongsk kvæði røða um hann og menninar hansara. Í filmhøpi hava nógvir hava haft leiklutin, sum Robin. Errol Flynn hevði leiklutin í 1938 og Kevin Costner aftur í Robin Hood: Prince of Thieves, ið helst er kendasti filmur, um harra Hood.


text:
Feilur 40
Feilur 40 er ein feilkoda, ið aloftast verður nýtt í samband við feilum/trupuleikum við teldu.
Feilur 40 merkir í høvuðsheitum at feilurin er 40 centimetrar frá trupuleikanum. Er trupuleikin í telduni, ja so er feilurin 40 cm. frá telduna. Hetta passar væl saman við tí frástøðu ein brúkari vanliga situr frá sínari teldu og merkir hetta sostatt at feilurin liggur hjá brúkarinum av telduni, tvs. ein brúkarafeilur.
Upprunaliga varð setningurin nýttur innanhýsis í ravmagnsvinnuni, soleiðis kundin ikki føldi seg raktan í fall hann hoyrdi teknikarnir tosa um ein feilur 40. Í dag er setningurin tó so breitt kendur og hava aðrar vinnur, kanska einamest KT-vinnan, tikið hann til sín og er tað tí ikki gjørligt at nýta hann á sama hátt sum fyrr.
Ein Skipan 60-feilur er av sama slagi. Feilurin er 60 cm. (uml. eina armslongd) frá skipanini.


text:
Apopleksi
Apopleksi (apoplexia cerebri, eisini kent sum slagtilburður, heilabløðing og blóðtøpp í heilan) er ein brádliga íkomin nevrologiskur skaði eftir antin ein blóðtøpp ella eina bløðing í heilanum. Diagnosan verður sett út frá einari kliniskari kanning, men tað er ikki møguligt at síggja antin talan er um ein blóðpropp ella eina heilabløðing útfrá tí klinisku kanningini.
Sum ískoyti til ta klinisku kanningina, vil læknin næstan altíð velja at senda sjúklingin til eina CT-skanning ella MR-skanning. Endamálið við hesum skanningum er at stuðla diagnosuni, fyri at meta um útlitini og fyri at kunna útiloka aðrar sjúkur, eitt nú svullir, metastasir, subaraknoidal bløðing (SAH) og subduralt hematom (SDH).
Man skilur ímillum apopleksi, har sjúkueyðkennini vara longri enn 24 tímar TCI (Transitorisk Cerebral Iskemi), har sjúkueyðkennini hvørva áðrenn 24 tímar eru farnir.
Sjúkueyðkennini í tí akuttu fasuni hanga saman við hvat ella hvørji øki í heilanum ið eru rakt. Ofta snýr tað seg um niðursett vit, niðursetta kraft og føling í tí einu síðuni av kroppinum og kognitivt órógv, sum ávirkar málið, rúmfatanina og dagligdagsfunksjónir. Psykiskar broytingar og tunglyndi eru eisini vanlig.
Í Danmark eru árliga umleið 10.000-12.000 nýggir tilburðir av apopleksi, sum harvið er ein av teimum størstu fólkasjúkunum í Danmark. Upp til 10 % av sjúklingunum doyggja innanfyri tann fyrsta mánaðin, og hjá teimum sum yvirliva, førir sjúkan ofta til avlamni í størri ella minni mun. Í Føroyum verða umleið 70 fólk um árið innløgd við apopleksi á Apopleksideildini á Landssjúkrahúsinum. Tað eru ikki øll, ið fáa apopleksitilburðir í Føroyum, ið verða innløgd á hesari deildini, og tí er talið eisini nakað hægdi enn 70. Heilafelagið metir, at talið á føroyingum, ið árliga verða rakt av apopleksi er umleið 100.[1]


text:
Jakub Kolas
Jakub Kolas (skrivast eisini Jakub Kołas) (á hvítarussiskum: Яkýб Kóлac), (føddur í 1882, deyður 13. august 1956), veruligt navn: Kanstantsin Mitskievich (MiцkéBiч KaHcTaHцíH MixáйлaBiч) var ein hvítarussikur rithøvundur, Fólksins Skald fyri Sovjetsamveldið í 1926 og limur í Hvítarusslands Vísunda Akademi frá 1928 og frá 1929 var hann vara forseti í akademinum.
Í sínum skaldskapi var Kolas kendur fyri at hava samhuga við tí vanliga hvítarussiska bóndanum. Kunstnaranavn hansara Kolas bendir eisini henda vegin, við tað at Kolas merkir Oyra av Korni.
Hann skrivaði yrkingasøvnini Songs of Captivity (á russiskum: ПecHи HeBoли, 1908) og Songs of Grief (á hvítarussiskum: ПecbHi-жaлbбы, 1910), yrkingarnar Eitt nýtt land (á hvítarussiskum: HoBaя зяMля, 1923) og Tónleikarin-Simon (á hvítarussiskum: CыMoH-Myзыka, 1925), stuttsøgur og sjónleikir. Yrking hansara Smáttan hjá fiskimanninum (á hvítarussiskum: PыбakoBa xaTa, 1947) snýr seg um stríðið eftir at Hvítarussland gjørdist partur av Sovjetsamveldinum. Trilogi hansara Á einum vegamóti (á russiskum: Ha пepeпyTbe, 1954) snýr seg um lívið hjá hvítarussiskum bóndum og tí demokratisku intellligensiani áðrenn-kollveltingina.
Heiður[rætta | rætta wikitekst]
Hann fekk heiðurin USSR State Prize í 1946 og 1949.


text:
In: Hugleiðingar12 Oct 2014
Eg fór at hugleiða eitt sindur í gjárkvøldið (ja, eg veit væl, at tað er skítfarligt). Men eg byrjaði at keða meg aftur við landsdystinum, eftir at seinna málið var komið.
Eg mintist aftur á Landskronadystin móti Eysturríki, og kanska serliga javnleikin móti Norður Írlandi, tá Kári Reynheim var í velmaktini. Eftir dystin vóru Havnargøtur fullar av bilum, ið koyrdu runt og floytaðu. Veitsla var í gøtunum, tí í svárastu niðurgangstíðum fingu vit okkurt at gleðast um, og vit gleddust øll.
Síðan tá hevur landsliðið havt fleiri aldudalar, men tað er nokk eingin ivi um, at djúpasta dalin vóru vit í, beint áðrenn Brian Kerr tók við venjarastarvinum. Fólksligi uppbakningur var nærum burtur, og tað var ofta beinleiðis deprimerandi at hyggja at laka innsatsinum hjá okkara monnum. Landsliðsbrandið hevði tað ikki gott.
Men við Kerr kom fightaraviljin aftur, og sum Eli Hentze segði í sjónvarpsstovuni í gjár, so krevja vit bara av okkara monnum, at teir kempa.
Eg var eisini ein av teimum nógvu, ið fyltu Tórsvøll, tá Finland vitjaði her fyri, og tað var fantastiskt at síggja, hvussu nógv var broytt, fólksligi uppbakningurin var veruliga aftur, og FSF hevði enntá megna at savna føroysku fjepparafeløgini, so okkara menn blivu drivnir fram av sangi og rópum.
Landsliðið hevur fingið flutt sítt image so ófatiliga nógv seinastu árini, ikki minst orsakað av eldhugaða arbeiðinum, hjá mínum fyrrverandi starvsfelaga Tróndi Vatnhamar, marknaðarføringin um brandbyggingin hevur verið sera væl eydna, og tað kulmineraði á Tórsvølli móti Finlandi. Tá stóri skarðin av syngjandi fjepparum heiðraði Trónd eftir Finlandsdystin, var eingin í iva um, at Tróndur eisini var headmaður fyri at savna feløgini at heppa.
Fyrsti hálvleikur í gjár, gav mær flashback til farnar tíðir, tí sum Eli segði, vit krevja bara at tit kempa, og alt ov nógvir gjørdu ikki tað í gjár. Seinni hálvleikur var klárt betur, og tí vóni eg, at hetta var ein of- hálvleikur, og at vit aftur síggja landsliðið kempa á Tórsvølli mótir Ungarn.
Eg má tó siga, at eg stúri eitt vet, tí teir báðir, ið framum onnur hava lyft brandið hjá landsliðnum frá at vera ímyndin av tapi, til aftur at vera stoltleiki fyri tjóðina, eru ikki longur umborð.
Fyrst megnaði FSF at spæla sær av við Brian Kerr, og nú fyri nøkrum vikum síðan, slapp sama FSF sær av við Trónd Vatnhamar, fáa vikur eftir at hansara arbeiði hevði kulminera við Finlandsdystinum.
Eg vóni ikki, at mín stúran er røtt, men har tykist at vera okkurt galið í FSF, hví heldur man ikki uppá síni sterkastu kort?
In: Ummæli15 Sep 2014
So var aftur ummæli á skránni, hóast Brunsj ikki fer at hava ummæli hvørja viku í vetrarskránni í ár, so vera tó ummæli av og á, og í dag var so tað fyrsta í hesum umfari.
Nýggja fløgan hjá Ginman/Eivør var á skránni. Henda framúr góða útgáva fekk bestu skoðsmál frá mær, og endaði við at fáa 6 av 6 stjørnum.
Tað var heldur ikki uttan orsøk, tí tey klæða hvør øðrum, ikki bara høvuðsleikararnir lag og orðsmiðurin, basssnillingurin Lennart Ginman og føroyska songkvinnan við tí stóru røddini Eivør Pálsdóttir, men allur bólkurin klæðir hvør øðrum.
Ginman/Eivør er eitt vakurt klútateppi, sett saman av stakleikarum, ið hvør í sínum lag er sera vakur, men settir saman er heildin uppaftur vakrari.
In: Ummæli6 Sep 2014
Savnsfløgan 12 góðir hjá Martin Joensen varð ummæld í seinasta Brunsj ummælinum áðrenn summarsteðgin. Eg gloymdi at leggja tað út tá, men fyri at fáa tað í savnið kemur tað út nú.
Fløgan er eitt savn av sangum, ið ein av okkara størstu lagsmiðum hevur gjørt gjøgnum árini.
Martin er í føroysku kongaligu familjuni innan sangskriving, men kundi í fleiri førum notið gott av betri prodúsara á sínum útgávum. Her eru løgini, ið sonur hansara Sakaris hevur framleitt tey bestu, og størri samstarv millum feðgarnar er ynskiligt, er eitt av nógvum poengum, ið eg komi við í sendingini, sum í øllum førum fyribils bleiv mítt síðsta ummæli í Brunsj.
In: Ummæli6 Sep 2014
Leikurin “Orsaka, ið tey spæla á Tjóðpallinum í løtuni er eitt stuttligt og undirhaldandi innlit í verðina, sum vaksin í okkara samfelag, ja, tað er yvirdrivið, ja tað prikar, men tú kennur teg heilt víst onkuntíð aftur.
Hvat handlaði hann um, spurdi smílandi bartendarin í Sirkus?
Ja, hvat handlaði hann um? Tað er forbiðið ringt at siga, um leikin “Orsaka”, ið eg júst hevði sæð á Tjóðpallinum.
Tað er nógv nemmari at siga, at leikurin er góður, at siga, at hann er serstakliga væl spældur, at pallmyndin er framúr góð, og at hann er væl settur upp, hóast okkurt smávegis kundi verið betri.
Tað hevur ljóðað, at leikurin hevur verið seinkaður eitt sindur, tí tey ikki vóru klár, og tað kann illa undra. Tí hetta er ein ótrúliga krevjandi leikur fyri leikararnar.
Hann fysiskt krevjandi, tí tær tríggjar, ið spæla hann, skulu ígjøgnum so ótrúliga nógv, meðan tær spæla. Her er koreografi av ymsum slag, her er beinleiðis fitness, her er klatran og kastan og standan á høvdinum, alt meðan dialogar og monologar vera framførdir sannførandi og inniliga.
Hetta prikar teg, tí tú av og á kennur aftur tínar ringastu síður, tínar mest ólógligu tankar. Hetta er erligt og fer beint inn í hjarta. Hetta er so beinrakið, at man kann ikki lata vera við at flenna.
Men hetta er eisini ein leikur fyri vaksin fólk. Evnini, ið leikararnir so meistarliga framføra eru vaksin evni, hetta eru kenslur og støður, ið foreldur kenna, íð fráskild kenna, ið gift fólk kenna og sum vaksin fólk kenna. Okkurt frá heilt skeivum, yvirdrivnum og beinleiðis undarligum vinklum, ið gera tað uppaftur meira undirhaldandi.
Tær tríggjar Jensina Olsen, Beinta Clothier og Gunnvá Zachariassen lýsa tankar, støður og tulkingar av kenslum, nakað so meistarliga, vit eru heppin at eiga so dugnaligar sjónleikarar.
Men aftur í Sirkus. Svarið til smílandi bartendaran bleiv, at sjónleikurin handlar nokk ikki ordiliga um nakað, hetta eru gerandismyndir, ið mest minna um eina røð av smá leikum.
Um tað er av tíðarneyð, ella um orsøkin er onkur onnur, so sat eg tó onkra løtu við eini kenslu av, at summar scenur kundu verið strammaðar upp og gjørdar nakar styttri, tí tær takað ferðina út úr leikinum. Tað vóru enntá onkrar, ið beinleiðis fingu áskoðarar at skeita eftir klokkuni á fartelefonskermum, ið tendraðu runt í áskoðaraplássunum. Tað er ikki eitt gott tekin.
Eisini er endin á leikinum eitt alvorligt antiklimaks, ið er keðiliga langt og serliga kiksað í mun til stuttliga og livandi leikin. Hetta er ein ommer, og skuldi kanskað bara verið skorið burt. Men eg havi nú eisini eina serliga andstygd fyri tí Barbara Cartlands/Hallmark kort kenda.
Men hetta eru detaljur, ið ikki oyðileggja heildarinntrykkið av einum fantastiskum leiki.
Leikurin er stutt sagt eitt must, fyri okkum vaksnu, ið orka at flenna at okkara samfelag og tí leikluti, ið vit hava í tí. Skundið tykkum oman á Tjóðpallin.
In: Hugleiðingar5 Aug 2014
Vit hoyrdu í fyrru pørtunum av hesari frásøgn um tíðina, tá MC-Hár varð sett á stovn, og um hvussu bólkurin gjørdi sínar báður fløgur: Framvegis uttan vit og Burn Me. Vit hoyrdu eisini hvussu stórar útskiftingar vóru í bólkinum, og hvussu bólkurin megnaði at enduruppfinna seg til Prix Føroyar 1999 fyri síðan aftur at fara í skeljasorð.
Vit eru nú komin til eitt stilt ár 2000, har ikki nógv hoyrdist til MC-Hár. Móti heysti stovnaðu limirnir, sum búðu í Keypmannahavn Niels Uni og Jónas bólkin Yst, saman við songkvinnuni Annu Kristin Bæk, DJ’inum Eyðfinn Drewsen og gamla MC-Hár trummaranum Peturi Dalsgaard.
Yst spældi disko rokk, og Jónas Bloch Danielsen var høvuðslagskrivari og Niels Uni gjørdi tekstirnar.
Jónas kallaði stílin fyri DRADL (Disko Rokk Annars Deiliga Líkatil). Eitt gamalt óinnspælt MC-Hár lag, slapp við á skránna, tá bólkurin luttók á Prix Føroyar undanumfarinum í Miðvági í 2001, í hesum sambandi kom eisini Heri Reynheim við í bólkin. Framførslan var tó ikki nóg góð til at basa stórfavorittarnar Tangz og 200, ið spældu seg í finaluna. Men ætlanin var tó at halda fram.
Tað vísti seg tó, at áhugin fyri MC-Hár var størri enn áhugin fyri Yst, bæði millum limirnar og konsertfyriskiparar, og tá MC-Hár vóru bidnir at luttaka á Ólavsøkukonsertini í 2001, datt Yst heilt niðurfyri.
Ólavsøkukonsertin í 2001 skuldi gerast ein varði á leiðini fyri MC-Hár. Hóast bólkurin næstan var farin í upploysn, júst tá populariteturin var størstur, so vóru teir fýra, ið vóru eftir í bólkinum fult uppsettir uppá, at halda fram.
Tað skal tó sigast, at tað var ræðandi at halda á uttan Trónd, ið spældi ein størri leiklut enn nakar annar í lagsskrivingini á báðum fløgunum, ja fyri at vera heilt erligur í øll árini.
Tí kravdi tað nakað serligt, fyri at fara í gongd aftur við MC-Hár. Hetta serliga var í hesum førinum at verða bookaðir til ársins størsta spælijobb tá á døgum, Ólavsøkukonsertina.
Men tað var sera trupult at avgera, hvør skuldi avloysa Trónd, bæði sum sangara og ljómborðsleikara, tí tað skuldi gjarna eisini vera ein, ið tók lut í lagaskrivingini.
Tá boð var eftir MC-Hár til ólavsøkukonsertina í 2001, var eitt buzz í luftini. Teir høvdu spælt nógv og verið populerir, og vóru so knappiliga horvnir. Bólkurin føldi eitt trýst á sær, tí teir vóru lanseraðir sum eitt av høvuðsnøvnunum og spældu seint, og ja seint var gott.
Man roknaði við nógvum fólki, og tí var hetta ein vinn ella forsvinn konsert. Fríði Øster, hevði játta, at hann kundi spæla, tá hann hevði tíð, og hesaferð hevði hann tíð at spæla, Jens var tendraður, eftir at hava verið limur í bólkinum í hálvt annað ár, uttan somikið sum eina venjing. Heri, Jónas, Niels Uni og Allan vóru enn við, so har manglaðu sangrøddir fyri Trónd og Niels og ein ljómborðsleikari.
MC-Hár vendi sær til Magnus Johannesen, hann dugdi alt, og hevði í Taxi víst, at hann eisini dugdi at larma. Hann segði beinanvegin ja.
So manglaðu tvær sangrøddir. Mest upplagda valið var Terji Rasmussen. Hann var vinur av bólkinum. Og fyri Niels Una ein av orsøkunum til, at hann byrjaði at spæla tónleik, og saman við Dee Snider høvuðsfyrimyndin á einum palli. Terji segði eisini ja til at luttaka.
Besti sangari í Føroyum beint tá, var Rókur Jákupsson Jakobsen, so hann bleiv sjálvandi eisini spurdur, og svaraði eisini ja. Hetta var ein sonn all-stars manning, ið fór á pallin í Kommunuskúlagarðinum.
MC-Hár heðvi áður ætla at hava stripparar við á pallin á ólavsøkukonsertini, men onkur gudiligur í FUT nevndini hevði niðurlagt veto. Men nú var nevndin meira tolsom, við Kaj Johannesen á odda. So avtala var gjørd við Kaggan, ið hevði stripparar hesa ólavsøkuna, um at lána tær eina løtu.
Ljósmaðurin Egil Barclay Høgenni Hansen skudli gera ljós, hann og Johan Faulkner Mouritsen fóru all in, og bygdu eitt risastórt hjarta, ið skuldi breiða kærleikan út til fólkið.
Eini 4000 fólk vóru komin saman í Kommunuskúlagarðinum, og har var eitt øgiligt lív í.
MC-Hár vóru aftur, eingin ivi um tað.
(Ólavsøkukonsertin 2001 filmað av Karl Anton Klein)
Hetta gjørdist tó einasta konsertin hetta árið, og eisini eiasta konsertin, ið Fríði Øster, Magnus Johannesen og Terji Rasmussen spældu við MC-Hár í hesum umfarinum.
Framhald kemur
In: Aðrar greinar1 Aug 2014
Eg var úti og leitaði eftir feskari føði til mín skeggdreka, og fann nakrar klukkur, tær flestu vanliga stödd, men tvær vorú nógv størri og ekstremt aggressivar. Á myndini síggja tit aðra saman við eini vanligari klukku.
Eg meti, at stóru klukkurnar vóru yvir 2 cm til longdar, akkurát til pass hjá einum svongum fýrbeini. Men nógv størri enn nakað, ið eg fann undir nøkrum av teimum nógvu hundra steinunum, ið eg lyfti, tá eg sum smádrongur leitaði eftir maðkum til agn.
Hvat er hetta fyri ein klukka?
Eg sá eina tílíka klukku berjast við ein snigik fyri nøkrum árum síðan, eru tær kjøtetandi?
In: Hugleiðingar30 Jul 2014
Eg hoyri argumentini, at Ísrael má verja seg, eg hoyri argumentini, at Hamas brúkar børn sum skjøldur. Men eg má siga, um tín fíggindi brúkar børn sum skjøldur, so skalt tú altso lata vera við at skjóta! Serliga skalt tú lata vera við at skjóta tey við rakettum og bumbum!
Tað er ongantíð í ordan at skjóta børn!
Lat meg endurtaka: Tað er ongantíð í ordan at skjóta børn!
Á báðum síðum eru sterkar kreftir, ið ynskja kríggj, á báðum síðum eru fólk, ið tjena uppá kríggj.
Á báðum síðum er góð fólk og ónd fólk. Men tá 239 børn er deyð, so eiga vit at semjast um, at okkurt er heilt galið.
Eg skilji stutt sagt ikki tykkum, ið taka støðu við einum av pørtunum í hesum stríðnum.
Um tú brúkar børn sum skjøldur, so ert tú eitt reyvarhol.
Velur tú at loypa á eitt barnaskjøldur so ert tú eisini eitt reyvarhol.
Her eru talan um tvey stýri, ið áttu at verið sett frá og koyrd í fongsul!
Góðu føroyingar latið vera við at stuðla barnadrápið.
Sambært Ekstra Bladet, so var yngsta offrið 3 mánaðir gamalt, hvussu kann nakar stuðla tí?
166 av børnunum vóru undir 12 ár, eg havi ein son, sum er 12 ár, ein sum 10 ár og ein sum er 6 ár. Eg kann ikki ímynda mær pínuna, ið øll foreldrini og systkini føla um missin. Eg kann satt at siga ikki ímynda mær eina einastu støðu, har eg helt, at tað var ok, at onkur skeyt míni børn. Tí tað er ikki ok, at skjóta børn!
Neyðugt er, at mannarættindadómstólurin traðkar inn og búrar bølmennini í ísraelsku og palestinensku barnamordarastjórnunum innið, og smitar lykilin burt!
In: Hugleiðingar22 Jul 2014
Vit halda nú fram við øðrum parti av søguni hjá MC-Hár. Í fyrsta partið hoyrdu vit um árini frá stovnan og fram til bólkurin gav fløguna “Framvegis uttan vit út” fyrst í 1998, nú halda vit fram frá beint eftir tað.
Limirnir í MC-Hár sum búðu í Keypmannahavn, spældu í 1998 undir navninum ”Lucy Nation”, hetta var ein bólkur, ið sang á enskum og bert spældi uttanfyri Føroyar, umframt Niels Una, Trónd, Petur og Torkil spældu Jónas Bloch Danielsen á gittar, Jógvan Joensen á bass og Malan Eyðunsdóttir í Lucy Nation. Lucy Nation luttók í stóru evropeisku tónleikakappingini Emergenza. Fyrsta konsertin í hesum samanhangi var á spælistaðnum Backfish á Prinsessegade í Keypmannahavn. Har spældi bólkurin seg víðari í semifinaluna, sum varð hildin í Vega, í tí minna salinum. Her eydnaðist tó ikki at sannføra áskoðararnar um, at hesin bólkur skuldi stemmast víðari.
Sum altíð tá, tað snýr seg um kappingar har áskoðararnir avgera, hvør kemur víðari, so komu teir bólkarnir, ið høvdu flest fjepparar víðari.
Tá MC-Hár spældi á Tórshavnar Jazz-, Fólka- og Bluesfestivali 1998, vóru fleiri Lucy Nation løg á skránni, m.a Offblend, ið MC-Hár spældi inn á TUTL Live 25 ár fløguna og Letters From a Me, ið varð spældur í Prix Føroyar finaluni 2003 við føroyskum teksti og heitinum “Undrandi”. Eisini vóru Malan Eyðunsdóttir á sangi og Jónas Bloch Danielsen á gittari við MC-Hár hesaferð.
Hendan konsertin varð øll filmað, hetta gjørdist eisini konsertin, tá Alexander Gaard fyrstu ferð gjørdi ljóð hjá MC-Hár, hann hevði gjørt ljóð hjá Lenu Andersen í høllini við síðurnar av og kom inn at lurta, tá fyrireikarin Brandur Øssurson heitti á hann um at taka yvir knøttarnar, tí tann ljóðmaðurin, ið gjørdi ljóð ikki maktaði uppgávuna nóg væl.
Øll konsertin er upptikin á kamera, og man hoyrir týðiliga mun á, tá Alexander tekur yvir. Samstarvið við Alexander hevur eisini hildið fram heilt til dagin í dag, har hann er fastur fúsur handan knøttarnar, tá MC-Hár spælir.
Hetta var somuleiðis eisini fyrstu ferð, at MC-Hár framførdu í svørtu klædningunum, ið hava fylgt bólkinum síðan tá. Á fløguni Framvegis uttan vit er eitt gjøgnumgangandi tema, um eina religiøst samtak, ið eitur “Seytjan Svakar Sektir” SSS, og sektin er víst á fløguhúsanum av 17 monnum í klædningi, við reyðum SSS armbondum. Tí valdu MC-Hár at lata seg í sum Seytjan Svakar Sektir á konsertini.
Stutt eftir hetta valdu tey í Lucy Nation at sleppa rapprokkinum og heldur spæla popprokk, Niels Uni og Jónas vóru samstundis koyrdir úr donsku útgávuni av bólkinum. Teir hildu tó báðir á í MC-Hár. C-987B var farin úr bólkinum fyri at konsentrera seg um hin bólkin, ið skifti navn til fyrst Crumb og síðan Lucination.
Niels Arge Galán avloysti C-987B, og kom sosttatt við aftur í bólkin, Niels hevði fyrstu ferð spælt við MC-Hár á Tungmálmi ’93 og var eisini gittarleikari á fyrsta innspælda lagnum hjá MC-Hár “Symphony of Irony”, umframt at Niels syngur á fleiri løgum á “Framvegis uttan vit”.
MC-Hár luttók á Prix Føroyum í 1999, og slepti í hesum sambandi fjolluttu rappdulnevnunum. Bólkurin var nú mannaður av Niels Una Dam, Allani Mortensen, Niels Arge Galan, Trónda Bogasyni, Hera Reynheim, Jónas Bloch Danielsen og Peturi Dalsgaard. Innleiðandi umfarið var í Miðvági, har spældi m.a. ein nýggjur spennandi bólkur, ið æt Clickhaze. Clickhaze tók øll og alt á bóli við sínum tónleikastýli, ið tey kallaðu Rip Hop. Eisini spældu fyrrverandi Prix Føroyar finalistarnir Bimbs og Lucy Nation, ið nú æt Crumb. Hetta gjørdist eitt sera hart umfarð, men tá kvøldið var av stóðu Clickhaze og MC-Hár eftir við finaluplássunum. Clickhaze nummar 1 og MC-Hár á øðrum plássi.
Við kenning og í ovfarakáti rópti Niels Uni av pallinum, eg elski tykkum øll, og leyp út í áskoðarafjøldina, ið bar hann runt í rúminum. Kærleiksboðskapurin bleiv somikið væl móttikin, MC-Hár valdi, at halda fast í boðskapinum “MC-Hár elskar teg”.
Høga støðið hjá Clickhaze gjørdi, at MC-Hár visti, at har skuldi okkurt heilt serligt til, um tað skuldi eydnast at vinna Prix Føroyar. Tí var ein sangskrivingar- og venjingarvika sett av í Sólarmagn á Velbastað, har vóru sangirnir Murder #1, Burn Me og Global Deceit skrivaðir, og m.a. spældu teir kórsang inn til fleiri af sangunum. Á sjálvari finaluni var eisini songkvinnan Tórun Poulsen við á einum lagi. Tað eydnaðist at fáa eitt triðja pláss, aftan fyri vinnaran Taxi og Kjølar, ið gjørdust nummar 2 annað Prix á rað.
Men líka stóran ans, sum tónleikurin fekk, fekk slagorðið “MC-Hár elskar teg”, m.a. lat bólkurin risastórar hjartaballónur detta úr loftinum á Prix Føroyar finaluni, meðan teir sungu “Murder one in the name of love”.
Á Prix 1999 fløguni vóru MC-Hár løgini Murder #1 og Global Deceit á, og gjørdi luttøkan sera nógv fyri bólkin, m.a. vunnu teir sær luttøku á Spot Festivalinum, fingu nógv spælijobb heima í Føroyum og árræðið til at fara í upptøkuhølið.
Hesaferð valdu teir at fara í upptøkuhølið í Keypmannahavn, Playground Studios lá eitt hanagleiv frá Sun Studios, men var eitt munandi minnið studio. Tað skuldi tó ikki gerast so lætt sum ætla, tí bert eina viku, áðrenn bólkurin skuldi í studio, valdi trummarin Petur Dalsgaard at gevast í MC-Hár.
Avloysarin var tó upplagdur tí Uni Árting spældi frammanundan saman við Niels í 200 og Mold, og búði eisini í Keypmannahavn. Harumframt plagdu hann og Niels Uni at skate’a saman, tá teir vóru yngri. Eftir eina viku av hørðum venjingum var Uni til reiðar at spæla tey 4 løgini inn, sum skuldu vera á Burn Me, EP’ini. Jónas var sjálvur tøkningur og ljóðblandaði saman við Trónda Bogasyni.
Eitt hart summar við nógvum konsertum endaði við, at MC-Hár hitaði upp fyri D:A:D í Ítróttarhøllini á Hálsi, áðrenn leiðin gekk til Århus, har Spot Festivalurin bíðaði. Tað var tó longu greitt áðrenn konsertina á Spot, at hetta fór at vera tann fyribils síðsta konsertin saman við Niels og Una, tí teir ætlaðu at brúka alla sína orku uppá 200. Men komnir av pallinum boðaði Tróndu Bogason frá, at eisini hann gavst í bólkinum. Tí orkan skuldi brúkast til lesnaðin á komponistlinjuni á Kongaliga Konservatorinum í Keypmannahavn, umframt Lucination, ið skuldi undir upptøkur av fyrstu fløguni.
Eftir í bólkinum vóru rappararnir Niels Uni og Allan, gittarleikarin Jónas og bassleikarin Heri. Skjótt eftir var avtala gjørd við Jens Virgar Jakobsen, ið spældi í Diatribes saman við Hera, um, at hann skuldi gerast nýggjur gittarleikari. Fríði Øster, ið áður hevði spælt trummir við MC-Hár eitt nú á Symphony of Irony og á ymiskum konsertum í 1992, játtaði somuleiðis at spæla trummir, tá hann ikki var upptikin við sínum donsku bólkum. Men alt ár 2000 gekk uttan eina einastu MC-Hár konsert.
In: Hugleiðingar6 Jul 2014
MC-Hár varð settur á stovn 16. februar í 1991, á veg úr Djónastovu niðan í Gundadalshøllina tann dagin, tá Tórshavn fylti 125 ár. Tað vóru rappararnir MC-Allah (Allan Mortensen) og Spark Buzz N (Niels Uni Dam), sum stovnaðu bólkin. Hvørgin teirra var nakar stórur sangari, so hóast áhugin fyrst og fremst var fyri tungmálmi og rokki, so plagdu teir heldur at rappa, tá teir gingu í býnum. Allan spældi klarinett í GHM og Niels Uni hevði rappað og dansað break dance upp gjøgnum 80’ini í spírandi hip hop umhvørvinum í Havn.
Hetta kvøldið vóru teir troyttir av at rappa sangir hjá Grand Master Flash, MC Einar, Fat Boys og øðrum hip hop nøvnum og byrjaðu tí at yrkja sjálvir:
“Hvør er tað, hvør er tað, hvør er tað, sum er her
jú, tað er teir feitastu rapparnir í hesi verð…!
Komnir niðan til Kondittaríið varð ein plakat skrødd niður, og teksturin skrivaður aftanfyri á henni.
Fyrsta framførðslan var sama kvøld á Ebenezertrappuni, sangurin, ið seinni fekk heitið Jomfrúð rapp (ja við ð, eingin segði, at teir dugdu væl at stava), var ikki liðugur, men komandi dagarnar skrivaðu teir nøkur vers afturat.
Stutt eftir framførdu teir á einum veruligum palli fyrstu ferð í pausuni á Ársins songrødd kappingini í diskotek Tiffany í Tórshavn.
Í byrjanini, vóru tað bert teir báðir sum rappaðu. Teir luttóku m.a. við Paria á eini konsert, sum Paria spældi í Gundadalshøllini. Men skjótt komu Emil Hermansen á gittar, Eddie Joensen Næs á trummum, Johannes Danielsen á bassi uppí bólkin. Eivin Warberg (ljómborð) vandi eisini við nakrar ferðir, men gavst skjótt aftur.
Longu áðrenn fyrstu framførðsluna við egnum tónsleikarum, vóru allir tónleikararnir avloystir av C-987B(Torkil Olsen) á gittar, Jan Guttesen á bassi og Dr. D(Petur Dalsgaard á trummum. Teir spældu við bólkinum á fyrstu konsertini við bólki, ið var Stjørnukonsertini í Badmintonhøllini frammanfyri yvir 1.000 fólkum. Men eisini á Norrønt Dagsverk konsertini í Djónastovu.
Stutt eftir kom TjÈ (Tróndur Bogason) á ljómborð uppí bólkin og næsta konsertin var nýttársaftan í diskotek Hollywood. Her vóru tað bert teir tríggjir Spark Buzz N, MC-Allah og TjÈ sum spældu, lønin var 500 kr. + ein pizza í part, og var hetta fyrsta lønta jobb teir spældu.
Eftir hetta komu nøkur ár við nógvum tónleikara útskiftingum og nógvum konsertum, t.d. Útvarpskonsertin 1992, Tungmálmur 92-93, og Ólavssøkukonsertin 92, umframt nakrar í Djónastovu og í Bládýpinum. Í 1993 fóru MC-Allah og Spark Buzz N til Danmarkar í lestrarørindum, og bólkurin gavst fyrilbils at spæla live.
Teir høvdu sent eitt lag inn til sangkappingina hjá Føroya Undirhaldstónleikarafelag og Ungtemplarasambandi Føroya, og hóast lagið slapp við í kappingina, og bleiv lutvíst innspælt, so bleiv tað ongantíð liðugt innspælt, og var sostatt heldur ikki við á fløguni “Turelvandi Drøgg”.
Fyrsta útgivna lagið, kom ístaðin á “Rock í Føroyum” fløguni, ið TUTL gav út, har spældu teir lagið Symhony of Irony inn, og á Rock í Føroyum konsertunum spældu teir eisini, á hesum konsertum vóru tó hvørki MC-Allah ella Spark Buzz N við, og bólkurin var í roynd og veru hin bólkurin hjá Tróndi Bogasyni Lisa Sær Dupult. Hetta gjørdi, at longu eftir 5 ár, var tað eingin limur, ið hevur luttikið á øllum konsertunum hjá bólkinum.
Eftir Rock í Føroyum, fóru TjÈ, Spark Buzz N og MC-Allah at skriva nýggj løg, rappararnir sótu í Danmark og skrivaðu tekstirnar, meðan TjÈ, ið búði í Føroyum skrivaði tónleikin, og spældi inn ráar demoir av teimum. Symphony of Irony hevði vakt ans fyri bólkinum, og F.U.T. var tí klárt við tilboð um at spæla á Ólavsøkukonsertini 1996. Í hesum sambandi komu C-987B og Dr. D. aftur í bólkinum og nýggjur maður var www.shakespeare (Heri Reynhiem) á bass. Í venjingarhølinum fingu demoirnar av “Tú ert deyðir”, “Sangurin um orð, tøl og tos”, “Tú ert deyðir” og “Endiliga tað ordentliga ólavsøkurappið” endaligt skap.
Henda manning gjørdist eisini tann, ið myndaði bólkin á fyrstu fløguútgávuni. 1996-97 vóru nýtt til at skriva tónleik til fløguna “Framvegis uttan vit”, hetta varð nemmari, tí Tróndur eisini flutti til Keypmannahavnar. Fløgan var innspæld í West River Recording, við Havnará í Havn summarið 1997. Upprunaliga skuldi bólkurin spæla á ólavsøkukonsertini í 1997, men fyriskipararnir broyttu meining. Tí spældi MC-Hár í staðin í Grasagarði ólavsøkuaftan. ein konsert, ið er avmynda á fløguhúsanum. Harumframt varð øll fløgan spæld live Sjónleikarahúsinum, beint eftir loknar upptøkur.
Ljóðblandingin varð gjørd í heimskendu Sun Studios í Keypmannahavn, har tríggir ljóðblandarar arbeiddu við henni, Jón McBirnie, Bjarne Hansen og Freddy Albrechtsen. “Framvegis uttan vit” varð útgivin 10. februar í 1998.
Fløgan fekk blandaða móttøku, serliga fúlu tekstirnir østu nógv. Sangir um hasj og sperm vóru ikki gerandiskostur í Føroyum. Onkrir ummælarar vóru als ikki glaðir, og hóast fløgan vann nógvar fjepparar og seinni er nevnd sum íblástur hjá nøkrum av okkara fremstu tónleikanøvnum, so var tað bert Arnbjørn Ó. Dalsgarð, ið ummældi hana jaliga, tá hon kom út.
Arbeiðsheitið á fløguni var “Vit renna kapp” og var ætlanin, at fara inn á rennibreytina á Svangaskarði at gera eina myndatøku til fløguhúsan. Endaliga heitið virkaði onkursvegna hóskandi. Heitið kemur úr Barlast sanginum “Morguntúr”, har niðurlagið er:
“Komið vár, gráir dagar fáa lit
MC-Hár gongur framvegis uttan vit”
Niclas Johannesen skrivaði hesi orðini, eftir at hann hevði sæð eitt klipp í sjónvarpinum, har MC-Hár spældu á ólavsøkukonsertini 1991, og samrøða var við Niels Una.
Myndir frá teimum fyrstu árunum
In: Sunnudagsbitin1 Jun 2014
Tað munnu vera nógv, ið ikki eru heilt fresh í morgun eftir veitslulevna í gjár. Skal enntá viðganga, at eg havi verið meira fresh enn í morgun. Men kanska er ein avskrekkjandi orsøk til timburmennirnar.
Ein vinmaður vísti mær hetta íslendska kykmyndalagið í gjár, um ein, ið altíð vaknar fresh.
Onkuntíð dettur man um okkurt á alnetinum, ið sigur yeah! Sumt er somikið gott, at tað er vert at deila við tykkum. Hetta eru sunnudagsbitar.
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so